Sektor awam ‘mengelak’ laksana gaji minimum

KUALA LUMPUR: Pelaksanaan gaji minimum baharu RM1,500 sebulan yang dikuatkuasakan pada 1 Mei 2022, sepatutnya dinikmati pekerja di seluruh negara.

Anehnya, hanya sektor swasta didakwa melaksanakan penetapan kadar gaji baharu khususnya kepada pekerja pembersihan, tukang kebun, dan pengawal keselamatan, yang selaras dengan tuntutan dalam Akta Majlis Perundingan Gaji Negara 2011.

Justeru, wakil syarikat pengawal keselamatan yang mempunyai kira-kira 500 pelanggan sektor swasta dan kerajaan, Pengarah Urusan SATRIA, Afif Johor, menggesa kerajaan menjelaskan kenapa pelaksanaan gaji minimum itu dilihat ‘berat sebelah’.

Katanya, sepatutnya dasar gaji minimum ini dimulakan oleh sektor kerajaan terlebih dahulu sebelum ia dilaksanakan sektor swasta.

“Bagaimanapun ia tidak berlaku, sejak tiga bulan selepas pengumuman oleh Perdana Menteri, Datuk Seri Ismail Sabri Yaakob yang kita lihat hanya sektor swasta yang menyahut saranan PM.

“Kita memang sokong usaha kerajaan mengenai gaji minimum baharu ini, kerana ia membantu ekonomi pekerja terutama warga Malaysia.

“Cuma kita merayu supaya agensi kerajaan sendiri dapat melaksanakan pembayaran secepat mungkin sebab sampai sekarang untuk agensi kerajaan yang kita ‘serve’, tiada siapa yang naikkan lagi, masih ikut kontrak lama (sebelum Mei),” katanya kepada MEDIA VARIASI.

Dalam pada itu, Afif menjelaskan, kira-kira 1,000 syarikat keselamatan seluruh negara terkesan akibat masalah itu, termasuk syarikatnya yang mempunyai 300 pelanggan sektor kerajaan.

“Saya cuma minta kerajaan percepatkan penjelasan sebab kalau kita tak dapat ikut (gaji pekerja sektor kerajaan) nanti kita kena saman daripada pihak Jabatan Tenaga Kerja (JTK).

“Bukan kita tak nak naikkan (gaji), macam mana kita nak naikkan kalau pelanggan (sektor kerajaan) tak naik. Isunya nak menanggung perbezaan (pekerja ramai) terlalu tinggi, sektor kerajaan dalam industri sahaja dah beratus ribu,” katanya.

Author

Fhatihah Zakinan

View all posts

View all posts


Mayat dipercayai warga asing ditemukan dalam semak

SHAH ALAM: Mayat seorang lelaki dipercayai warga asing dengan kesan kecederaan di kepala ditemukan dalam semak berhampiran Institut Pengurusan Peladang, Tanjong Karang pagi tadi.

Ketua Polis Daerah Kuala Selangor, Supt Ramli Kasa berkata, polis menerima laporan dari orang awam berkenaan penemuan mayat tersebut jam 9.10 pagi dan hasil siasatan awal di tempat kejadian mendapati, mangsa ditemukan dalam keadaan tertiarap dalam semak dan terdapat kesan kecederaan di bahagian kepala.

Beliau berkata mangsa dipercayai warga asing kerana tiada tanda suntikan imunisasi BCG (Bacillus Calmette Guerin) ditemukan pada mayat berkenaan.

“Berhampiran mayat yang berusia lingkungan 40-an itu, terdapat sebuah motosikal jenis Modenas warna putih, berjarak lebih kurang tiga meter,” katanya dalam kenyataan malam ini.

Ramli berkata hasil siasatan pakar forensik di tempat kejadian mendapati, kematian mangsa berpunca dari unsur jenayah berdasarkan kesan luka pada bahagian kepala dan mayat dibawa ke Hospital Sungai Buloh untuk bedah siasat yang akan dijalankan pada jam 2 petang esok.

Beliau berkata kes tersebut akan disiasat di bawah Seksyen 302 Kanun Keseksaan kerana membunuh. – BERNAMA


Rizman Ruzaini rekrut Akmal sebagai Junior Designer

KUALA LUMPUR: Sepanjang 17 tahun Rizman Ruzaini berjaya membina jenama dengan rekaan pakaian pengantin, yang eksklusif dan mewah.

Hasil kreativiti dua pereka ini bukan sahaja menjadi pilihan pengantin daripada golongan kenamaan atau selebriti malah semua peringkat status masyarakat.

Melihat penerimaan menggalakkan, menerusi Instagram Rizman Ruzaini, mereka mengumumkan sedang merekrut seorang pereka muda dikenali sebagai Akmal menerusi projek Junior Designer.

“Ini bukan perkara baharu dalam dunia fesyen antarabangsa, malah jenama terkenal lain memang mempunyai pereka muda sebagai pelapis.

“Kami mahu menuju ke destinasi yang lebih jauh dan mempunyai seseorang yang akan membawa aspirasi kami pada waktu ini sangat penting.

“Bukan satu kerja mudah, dalam tempoh pencarian ini juga, elemen utama yang kami ambil kira adalah Junior Designer yang bakal dipilih memahami DNA Rizman Ruzaini.

“Alhamdulillah selepas hampir setahun, kami diketemukan dengan Akmal yang kami yakin mampu menyempurnakan setiap rekaan dengan sentuhan Rizman Ruzaini,” katanya.

Melihat kehadiran Akmal juga sebagai penanda aras kepada perniagaan mereka kini, jelas Rizman, penting untuk setiap pelanggan mereka di luar sana tahu bahawa hasil setiap rekaan Junior Designer ini tetap akan dipantau oleh Rizman dan Ruzaini sendiri.

Ini bagi memastikan nilai estetik yang sentiasa menjadi dambaan jenama ini akan terus dapat dikekalkan.

“Kami berhasrat mahu menjadi sebahagian daripada hari penting setiap pengantin di Malaysia, memang itu yang menjadi impian kami berdua sebenarnya.

“Namun kita perlu bersikap realistik. Bagi saya soal kadar bayaran masih menjadi agenda utama pengantin di luar sana.

“Jadi kehadiran junior designer ini adalah solusi daripada kami buat semua bakal pengantin.

“Dengan harga permulaan hanya dari RM4,000 tidak mustahil lagi buat mereka untuk menyarung busana jenama Rizman Ruzaini si hari bersejarah mereka.

“Tidak sahaja perlu kreatif dalam soal rekaan, tambah Rizman kriteria yang turut ditekankan dalam pemilihan Junior Designer ini juga adalah persembahan diri serta kemampuan berkomunikasi dengan baik.

“Tidak dinafikan bila bercakap soal bakat kami bertemu dengan ramai pereka muda dan berbakat, tetapi antara kesilapan besar mereka adalah apabila melihat industri ini sebagai batu loncatan mereka untuk berada dalam dunia glamor.

“Bukan sesuatu yang tidak baik sebenarnya, tetapi fokus utama yang perlu mereka lihat adalah perniagaan dan dunia glamor hanya bonus bila berada dalam industri ini.

“Selain itu, sifat yang perlu ada pada pereka juga bagi saya adalah kemampuan mereka dalam menyampaikan apa yang pelanggan mahu.

“Rekaan yang baik adalah rekaan yang menyentuh gaya personal setiap pemakai,” katanya.

Sementara itu berkongsi rasa syukur, Akmal memberitahu dia cukup bertuah untuk berada di bawah kelolaan dua pereka terkenal negara ini.

Tambah anak kelahiran Sandakan, Sabah ini juga seperti yang dijanjikan dia akan menyalurkan kreativitinya yang disesuaikan dengan setiap rekaan jenama ini.

“Saya ingin berterima kasih kepada Rizman dan Ruzaini kerana mempercayai bakat yang saya ada.

Bukan mudah sebenarnya saya membawa jenama sebesar ini, justeru apabila diberi peluang saya fikir ini adalah masa yang terbaik untuk saya mencabar diri,” jelasnya

Author

Tun Puteh Wanti

View all posts

View all posts


Sarawak sasar 1.2 pelancong hujung tahun

Oleh: ARRIAN ZAYNE

KUCHING: Sasaran seramai 1.2 juta pelancong berkunjung ke Sarawak diyakini tercapai menjelang penghujung tahun ini kata Datuk Seri Abdul Karim Rahman Hamzah.

Menteri Pelancongan, Industri Kreatif dan Seni Persembahan Sarawak itu optimis berhubung lima bulan pertama tahun ini direkodkan seramai hampir 440,000 pelawat hadir ke negeri ini

“Pelancong datang ke Sarawak sejak Januari hingga Mek adalah 439,150 orang berbanding tahun 2021 hanya 56,278 orang,” katanya.

Bercakap dalam sidang media pada Khamis, menurut Abdul Karim angka itu merekodkan peningkatan sebanyak 680 peratus.

Angka positif akan dapat dilihat lagi katanya ekoran bermula Jun hingga hujung tahun ini pelbagai acara serta festival berlangsung di negeri ini.

“Saya percaya apabila pintu sempadan Brunei dibuka nanti, lebih ramai pelawat akan hadir ke Sarawak kerana sebelum ini setiap minggu kira-kita 4,000 pelawat datang setiap minggu melalui Brunei ke negeri ini,” ujarnya penuh yakin.

Terdahulu, Abdul Karim turut mendedahkan Festival ‘What About Kuching’ (WAK) bakal kembali pada Oktober hadapan setelah dua tahun direhatkan oleh pandemik Covid-19.

“Kuching tidak akan sepi sehingga hujung tahun ini…WAK akan berlangsung selama 30 hari sepanjang bulan di sekitar Kuching,” jelasnya penganjuran kali ini menjanjikan kelainan serta pembaharuan pada festival nanti.

Pada Ogos katanya kalender akan diisi dengan Regatta Sarawak dan Festival Makanan Kuching sementara pada September berlangsungnya Hari Keputeraan TYT.

“Namun berdasarkan kajian serta soal selidik terhadap pemain industri perhotelan, bulan Oktober memperlihatkan kalender mereka lengang,” ujarnya

Justeru, festival WAK katanya harus berlangsung pada Oktober sebagai pengisian acara di Sarawak sekali gus merangsang ekonomi terutamanya sektor perhotelan.

Author

Media Variasi

View all posts

View all posts


PM Anwar setuju subsidi, kawalan harga ayam, telur diteruskan selepas 1 Julai

KUALA LUMPUR: Perdana Menteri, Datuk Seri Anwar Ibrahim bersetuju supaya pemberian subsidi serta kawalan harga ayam dan telur, yang sepatutnya berakhir 30 Jun ini, diteruskan selepas 1 Julai ini.

Kementerian Pertanian dan Keterjaminan Makanan serta Kementerian Perdagangan Dalam Negeri dan Kos Sara Hidup dalam kenyataan bersama hari ini memaklumkan bahawa perkara itu diputuskan setelah mengambil kira semua aspek termasuk memastikan industri ayam dan telur kekal mampan.

“Keputusan meneruskan pemberian subsidi ini (juga) diambil demi memastikan kesejahteraan rakyat terus terpelihara selaras aspirasi Kerajaan Malaysia MADANI,” menurut kedua-dua kementerian itu.

Sebelum ini, mesyuarat Jemaah Menteri pada 17 Februari lalu membuat keputusan meneruskan pemberian subsidi ayam dan telur bermula 1 Januari hingga 30 Jun ini. – BERNAMA


Pasangan suami isteri ditahan disyaki tikam warga emas

KUALA LUMPUR: Sepasang suami isteri ditahan selepas disyaki terbabit dalam kes pembunuhan seorang lelaki warga emas di kawasan parkir sebuah pasar raya di Bandar Tun Hussein Onn, Kajang di sini, awal pagi tadi.

Ketua Polis Daerah Kajang, ACP Mohd Zaid Hassan berkata kedua-dua individu berusia 51 dan 45 tahun itu, ditahan di sekitar Hospital Serdang dan Kuala Lumpur kira-kira 1.30 pagi bagi membantu siasatan.

Beliau berkata tangkapan dibuat, selepas pihaknya menerima laporan daripada pegawai perubatan Hospital Serdang semalam, berhubung seorang lelaki berusia 71 tahun yang mengalami kecederaan di bahagian badan dan paha akibat ditikam.

“Mangsa dibawa oleh rakannya yang juga isteri suspek ke hospital dan sempat memberitahu dia diserang serta ditikam di kawasan pasar raya Bandar Tun Hussien Onn, Kajang.

“Pemeriksaan mendapati mangsa mengalami kecederaan serius akibat tikaman di paru-paru kanan dan kesan tikaman benda tajam di peha dan bahu kanan. Mangsa kemudiannya disahkan meninggal dunia pada 11.05 malam semalam,” katanya dalam kenyataan hari ini.

Mohd Zaid berkata siasatan mendapati, lelaki yang ditahan itu marah apabila menemukan isterinya dan mangsa berada dalam satu kereta di tempat kejadian, sebelum bertindak mencederakan mangsa.

Beliau berkata, pihaknya turut merampas kenderaan milik mangsa, empat telefon bimbit, pakaian suspek yang mempunyai kesan darah dan resit pembelian senjata pisau bagi membantu siasatan.

Mohd Zaid berkata, kedua-dua individu yang ditahan kini direman tujuh hari sehingga 2 Disember dan kes disiasat mengikut Seksyen 302 Kanun Keseksaan kerana kesalahan membunuh. – BERNAMA


Polis terima dua laporan berkaitan dakwaan buli di MRSM

KUANTAN: Polis mengesahkan menerima dua laporan berhubung dakwaan kes buli melibatkan seorang pelajar perempuan tingkatan dua Maktab Rendah Sains Mara (MRSM) Kuantan, yang tular di media sosial sejak semalam.

Ketua Polis Daerah, ACP Wan Mohd Zahari Wan Busu berkata laporan pertama diterima daripada pihak sekolah pada 8 Ogos lepas, manakala ibu kepada pelajar yang mendakwa dibuli itu turut membuat laporan polis semalam, dan sehingga kini lima orang telah dipanggil untuk memberi keterangan berhubung kes itu.

“…siasatan dijalankan daripada semua aspek dan kita jangka lebih ramai akan dipanggil bagi membantu siasatan,” katanya ketika dihubungi di sini hari ini.

Semalam, seorang wanita menerusi laman sosial Facebook mendakwa anaknya dibuli apabila pakaian seragamnya diconteng dan rambutnya digunting semasa tidur.

Sementara itu di SERDANG, Menteri Pembangunan Luar Bandar Datuk Seri Mahdzir Khalid berkata pihaknya melihat perbuatan buli sebagai satu isu yang serius dan tidak akan berkompromi dengan mana-mana pelajar MRSM yang didapati terlibat.

Beliau yang ditemui selepas melawat Pameran Pertanian, Hortikultur dan Agropelancongan Malaysia (MAHA) 2022 di Taman Ekspo Pertanian Malaysia Serdang (MAEPS) hari ini berkata mengikut prosedur biasa sekiranya ada pelajar MRSM yang terlibat dengan perbuatan buli, pelajar berkenaan akan dibuang sekolah.

Merujuk kepada rakaman video yang tular itu katanya beliau memberi kepercayaan penuh kepada barisan pendidik di institusi itu untuk memastikan gejala buli dibendung.

“Insiden ini berlaku di MRSM Kepala Batas, Pulau Pinang, apabila ada pelajar yang buli pelajar lain, dan apabila lembaga disiplin (sekolah) itu duduk, dapat, dan sah memang itu pembulinya, pembuli (akan) dibuang (sekolah),” katanya. – BERNAMA


Safawi Rasid bakal kembali ke JDT?

KUALA LUMPUR: Desas-desus bekas pemain Johor Darul Ta’zim (JDT), Muhammad Safawi Rasid akan kembali ke pangkuan skuad Harimau Selatan kian bertiup kencang selepas pemilik kelab itu Tunku Ismail Sultan Ibrahim menyentuh mengenai perkara berkenaan.

Tunku Ismail dalam satu pertemuan bersama Exco Persatuan Penulis-Penulis Sukan Malaysia (SAM) semalam, bertitah pemain penyerang yang kini dipinjamkan kepada kelab Ratchaburi FC di Liga 1 Thailand untuk tempoh semusim dikhabarkan tidak ‘selesa’ bermain di bumi Gajah Putih itu.

“Saya ada berhubung dengan dia (Safawi) dan saya rasa dia tidak begitu selesa di sana (Ratchaburi). Kita tengok macam mana sebab perkara yang dia nak pergi secara pinjaman ini bukan saya yang hantar dia, dia yang nak pergi dan kami hanya beri kerjasama kepada beliau.

“Buat masa ini, belum ada kata putus lagi kalau dia nak balik ke tidak tetapi kita tahu dia kurang selesa di sana dan adalah ura-ura yang mengatakan kalau boleh dia nak balik ke sini,” titah Tunku Ismail menerusi audio dikongsikan SAM kepada media hari ini.

Bagaimanapun, Tunku Ismail memaklumkan JDT belum berhubung secara rasmi dengan Safawi mengenai sama ada beliau mahu kembali atau tidak ke kancah Liga Malaysia (Liga-M).

“Kita tengok dahulu, saya pun tiada kata putus. Saya belum buat keputusan dan saya sendiri belum dapat hubungi dia secara terus,” titah Tunku Ismail.

Safawi yang menyertai JDT dari Terengganu FC II pada Januari 2017, sebelum ini pernah dipinjamkan ke kelab di divisyen utama Portugal, Portimonense SC selama tiga bulan pada hujung 2021.

Beliau membuat keputusan untuk berkelana ke Thailand dengan menyertai Ratchaburi sejak Disember lepas. – BERNAMA


PH buat perubahan kecil calon susulan pengumuman BN

KLANG: Pakatan Harapan (PH) akan melakukan perubahan kecil ke atas senarai calon Pilihan Raya Umum ke-15 (PRU15) susulan pengumuman barisan calon Barisan Nasional (BN), kata Pengerusi PH, Datuk Seri Anwar Ibrahim.

Anwar berkata, walaupun PH telah mengumumkan calon mereka namun beliau akan berbincang dengan Setiausaha Agung DAP, Anthony Loke Siew Fook dan Presiden Amanah, Mohamad Sabu susulan pengumuman yang dibuat BN malam tadi.

“Terdapat beberapa perubahan kecil berdasarkan pengumuman BN,” katanya pada sidang media selepas melancarkan manifesto PH bagi PRU15 di sini hari ini.

Pengerusi BN, Datuk Seri Dr Ahmad Zahid Hamidi malam tadi mengumumkan calon gabungan itu yang bertanding di Semenanjung Malaysia pada pilihan raya akan datang, termasuk dirinya untuk mempertahankan kerusi Bagan Datuk dan Perdana Menteri, Datuk Seri Ismail Sabri di Bera.

Ditanya adakah PH tergugat dengan calon yang diumumkan BN dan Perikatan Nasional (PN), Anwar berkata: “Tidak.”

Mengenai jumlah kerusi yang disasarkan oleh PH untuk menang dalam pilihan raya umum kali ini, Anwar berkata PH menyasarkan untuk memperoleh 112 kerusi dengan majoriti mudah.

“Kami agak realistik… untuk mendapatkan majoriti mudah. Dan insya-Allah dengan kempen berterusan dan tahap sokongan yang kami saksikan, rakyat lebih bersemangat dan teruja untuk menyokong PH,” katanya. – BERNAMA


31,600 bakal haji digesa jawab segera surat tawaran – TH

KUALA LUMPUR: Lembaga Tabung Haji (TH) menggesa 31,600 bakal haji supaya segera menjawab surat tawaran haji bagi musim 1444H/2023M yang dikeluarkan kepada mereka, bermula 22 Mac lepas.

Pengarah Eksekutif Haji, Datuk Seri Syed Saleh Syed Abdul Rahman berkata, pihaknya memohon kerjasama semua bakal haji tahun ini untuk memberi jawapan sama ada setuju atau tidak menerima tawaran haji, dalam masa tujuh hari bekerja daripada tarikh surat berkenaan dikeluarkan.

“Bakal haji Malaysia boleh melayari www.thijari.com.my dan memuat turun aplikasi ThiJARI untuk menyemak serta menjawab tawaran haji yang telah dikeluarkan,” katanya menerusi kenyataan hari ini.

Beliau turut berkata, semua bakal haji terpilih perlu mencukupkan wang mengikut jumlah bayaran haji yang tertera dalam surat tawaran di akaun TH serta mendapatkan Buku Rekod Rawatan di mana-mana cawangan TH berhampiran bagi membolehkan pemeriksaan kesihatan dilakukan.

“Pemeriksaan kesihatan boleh dilakukan di hospital, klinik kerajaan atau swasta yang diiktiraf Kementerian Kesihatan dan semua bakal haji diwajibkan lulus pemeriksaan kesihatan bagi memperoleh visa haji sebagaimana yang ditetapkan oleh kerajaan Arab Saudi.

“Setelah selesai pemeriksaan kesihatan, semua bakal haji diminta untuk menghantar jawapan surat tawaran haji, buku rekod rawatan dan pasport antarabangsa ke mana-mana pejabat cawangan TH yang berhampiran,” katanya.

Untuk maklumat lebih lanjut mengenai perkhidmatan TH, boleh layari www.tabunghaji.gov.my atau hubungi Tabung Haji Contact Centre (THCC) menerusi talian 03-6207 1919. –  BERNAMA


‘Saya dah tak nak mengundi tapi..’ – Azwan Ali

CYBERJAYA: Selebriti, Azwan Ali menjadi antara pengundi terawal yang selesai menjalankan tanggungjawab di Pusat Mengundi Sekolah Kebangsaan Klang Gate, di Hulu Kelang, hari ini.

Azwan yang mesra dengan gelaran Diva AA itu berkata, dia bangun seawal jam 4.30 pagi dan tiba pada pukul 7 pagi di pusat mengundi selepas bertolak dari Semenyih bagi menunaikan tanggungjawab sebagai pengundi di Dewan Undangan Negeri (DUN) Hulu Kelang.

Adik calon DUN Hulu Kelang, Datuk Seri Mohamed Azmin Ali itu berkata, pada awalnya, dia enggan keluar mengundi kerana sudah muak dengan situasi politik negara.

“Tapi pagi tadi saya rasa rugi kalau tidak mengundi, dan sebab itu saya datang dari Semenyih dan saya terkejut melihat semua rakan media.

“Saya dah tak nak mengundi, kalau tanya kenapa, tak kuasa ya. Tapi saya terdetik untuk datang sebab saya rasa rugi pula satu undi kerana ia bernilai.

“Ia terlalu berharga, soal menang atau kalah calon yang kita undi itu, bukan isu,” katanya seperti dilapor Astro Awani.

Pengacara sensasi itu turut menyifatkan saingan bagi DUN Hulu Kelang amat sengit.

“Saya undi siapa? Jawapan saya senang, bukan darah daging jadi percaturan… kita undi adik-beradik? Tidak.

“Isunya ialah kita nak pilih pemimpin yang berkaliber,” tambahnya.

Kerusi DUN Hulu Kelang menyaksikan saingan satu lawan satu antara Mohamed Azmin yang juga bekas Menteri Besar Selangor dari Perikatan Nasional (PN) dengan dengan ‘anak didiknya’, Juwairiya Zulkifli mewakili Pakatan Harapan (PH).

Author

Diyana Rahip

View all posts

View all posts


KPDN keluarkan 60 notis untuk analisis, siasat kenaikan harga sayur

KUALA LUMPUR: Kementerian Perdagangan Dalam Negeri dan Kos Sara Hidup (KPDN) mengeluarkan 60 notis terhadap 296 jenis barangan yang telah diperiksa bagi tujuan analisis dan siasatan berhubung kenaikan harga sayur-sayuran melalui Operasi Pasar (Ops Pasar).

Ketua Pengarah Penguat Kuasa KPDN, Datuk Azman Adam berkata, hasil pemeriksaan awal mendapati faktor peningkatan harga sayur-sayuran kerana musim monsun, kenaikan kos input seperti baja, benih dan racun yang diimport, kadar pertukaran mata wang serta kos perkapalan.

Beliau berkata, pihaknya memandang serius rungutan orang ramai berkenaan kenaikan harga barangan termasuk sayur-sayuran seperti dilaporkan media arus perdana dan media sosial.

“Kementerian sentiasa prihatin dan berusaha menangani isu-isu ini melalui tindakan-tindakan proaktif dan penguatkuasaan,” katanya dalam satu kenyataan malam tadi.

Ops Pasar merupakan antara pemeriksaan dan pemantauan di bawah Akta Kawalan Harga dan Antipencatutan 2011 yang difokuskan bagi menangani kenaikan harga sayuran di pasaran.

Azman berkata, seramai 2,200 pegawai penguat kuasa digerakkan setiap hari bagi melaksanakan pemeriksaaan harga di premis seluruh negara termasuk yang menjual sayur-sayuran.

Selain itu, beliau berkata pihaknya sentiasa melaksanakan sesi libat urus dengan Kementerian Pertanian dan Keterjaminan Makanan (MAFS) serta pihak peniaga bagi memastikan bekalan sedia ada sentiasa mencukupi.

“Kementerian ini juga tidak akan berkompromi dengan mana-mana pihak yang cuba mengambil kesempatan menaikkan harga secara keterlaluan. Jika ada pihak yang didapati melanggar perundangan berkaitan akan dikenakan tindakan yang tegas,” katanya.

Pengguna yang mempunyai sebarang maklumat berhubung salah laku peniaga boleh menyalurkan aduan yang lengkap kepada KPDN melalui WhatsApp di 019-2794317 atau 019-8488000; Portal Aduan e-aduan.kpdnhep.gov.my; Pusat Panggilan 1-800-886-800; emel e-aduan@kpdnhep.gov.my dan Ez ADU KPDN.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Pengundi positif COVID-19 diasingkan, proses mengundi dilakukan cepat – SPR

PUTRAJAYA: Individu positif COVID-19 yang mengundi pada Pilihan Raya Umum ke-15 (PRU15) akan diasingkan daripada pengundi lain bagi mengelak risiko penularan.

Timbalan Pengerusi Suruhanjaya Pilihan Raya (SPR), Dr Azmi Sharom berkata, selain itu SPR juga akan memastikan proses mengundi bagi pengundi positif COVID-19 di pusat pengundian di seluruh negara, akan dilakukan dengan cepat.

Beliau berkata mereka yang positif perlu memaklumkan kepada pegawai Kementerian Kesihatan mengenai status kesihatan sebelum hadir ke pusat mengundi.

“Mereka (KKM) akan asingkan pengundi positif dan anda akan undi dengan cepat dan kita juga akan asingkan anda daripada pengundi lain,” katanya mengulas mengenai proses mengundi untuk individu positif COVID-19 pada hari undi awal hari ini dan pengundian PRU15 pada 19 November.

Beliau yang ditemui pemberita selepas meninjau proses undi awal di Ibu Pejabat Polis Daerah (IPD) Putrajaya di sini berkata, proses undi awal di tempat itu berjalan dengan lancar.

“Semua nampak berjalan lancar jadi ia petanda yang baik, ramai orang keluar, kita akan buka (pusat undi awal) sampai pukul 5 petang… harap semua akan OK,” katanya.

Sementara itu, Ketua Polis Daerah Putrajaya, ACP A. Asmadi Abdul Aziz berkata, seorang anggotanya disahkan positif COVID-19 dan telah diarahkan mengundi pada sebelah petang.

“Kita telah jelaskan untuk datang petang kerana kalau waktu pagi agak sesak,” katanya menambah proses undi awal di IPD Putrajaya ketika ini berjalan lancar.

Seramai 1,386 pengundi awal Parlimen Putrajaya terdiri daripada anggota polis dan tentera menunaikan tanggungjawab mengundi di dua pusat pengundian di IPD Putrajaya dan Pusat Pengajian Pertahanan Nasional (PUSPAHANAS) di sini bermula 8 pagi hari ini.

Semalam, Ketua Pengarah Kesihatan, Tan Sri Dr Noor Hisham Abdullah berkata, individu positif COVID-19 yang akan mengundi pada PRU15 wajib memakai pelitup muka manakala pemakaian pelitup muka bagi pengundi lain adalah amat digalakkan.

Selain itu, Dr Noor Hisham memaklumkan pengundi positif COVID-19, tidak dibenarkan menaiki kenderaan awam termasuk perkhidmatan e-hailing. – BERNAMA


Remaja curi tabung surau diperintah dihantar ke Sekolah Henry Gurney

KUALA LUMPUR: Seorang remaja lelaki yang sebelum ini tular dalam media sosial kerana dimandikan seperti jenazah akibat cuba mencuri tabung masjid, diperintah dihantar ke Sekolah Henry Gurney oleh Mahkamah Majistret Selayang selepas dia mengaku salah mencuri wang tabung surau, tahun lepas.

Majistret Nur Hafizah Rajuni membuat keputusan itu semalam selepas meneliti laporan sosial dikemukakan Jabatan Kebajikan Masyarakat (JKM) terhadap Daniel Iskandar, 20, yang mengaku bersalah atas pertuduhan itu.

“Tertuduh merupakan pesalah muda. Oleh itu, memerintahkan tertuduh dihantar ke Sekolah Henry Gurney sehingga mencapai umur 21 tahun,” katanya.

Mahkamah turut memerintahkan remaja itu dihantar ke Sekolah Henry Gurney, Telok Mas, Melaka bermula semalam.

Mengikut pertuduhan, Daniel didakwa mencuri wang RM74 daripada tabung milik surau Al Munir Batu 17 Kuang, Rawang pada 12.44 tengah hari 5 Disember 2022, mengikut Seksyen 380 Kanun Keseksaan yang membawa hukuman maksimum penjara 10 tahun dan boleh dikenakan denda.

Bagi kesalahan kali kedua atau seterusnya, tertuduh hendaklah dihukum penjara dan boleh dikenakan denda atau sebatan, jika sabit kesalahan.

Timbalan Pendakwa Raya, Wan Nur Iman Wan Ahmad Afzal memohon hukuman setimpal sebagai pengajaran kepada tertuduh agar tidak melakukan kesalahan sama.

Peguam Suhaida Mohd Sobri daripada Jabatan Bantuan Guaman, Negeri Selangor yang mewakili Daniel memohon hukuman ringan dengan mengambil kira laporan sosial yang dibacakan oleh wakil JKM selain anak guamnya merupakan pesalah muda serta telah insaf.

“Sebelum ditangkap, tertuduh bekerja di bengkel kereta dan dijaga oleh datuknya. Ibu bapa anak guam saya telah bercerai dan dia anak sulung daripada tiga beradik yang seorang daripadanya ialah Orang Kurang Upaya (OKU),” kata peguam itu.

Dalam pada itu, pegawai JKM, Mohamad Hanafi Sedi memohon supaya Daniel diperintahkan ditahan di sekolah itu sehingga mencapai 21 tahun.

Pada 13 Januari tahun lepas, Daniel dijatuhkan hukuman penjara 10 hari dan didenda RM4,000 oleh Mahkamah Majistret Selayang selepas mengaku bersalah cuba mencuri tabung kepunyaan Masjid Al Islahiah dengan mengheret dan menyorokkan tabung itu di dalam bilik mandi jenazah.

Bagaimanapun, Mahkamah Tinggi Shah Alam pada 17 Jan tahun lepas, mengetepikan hukuman penjara dan denda itu terhadap Daniel, menggantikannya dengan perintah menjalani khidmat masyarakat selama 120 jam yang perlu dilaksana dalam tempoh enam bulan, ditumpukan dengan khidmat di masjid-masjid. – BERNAMA


Tiada campur tangan dalam kes mahkamah libat jemaah menteri – PM Anwar

KUALA LUMPUR: Perdana Menteri, Datuk Seri Anwar Ibrahim memberi jaminan tidak akan mengganggu sebarang proses undang-undang melibatkan Jemaah Menteri yang terlibat dengan kes mahkamah.

Anwar berkata, beliau telah memaklumkan kepada Peguam Negara dan Ketua Hakim Negara bahawa negara ini mesti ditegakkan atas prinsip negara hukum.

“Saya tidak mahu menghukum sebelum proses mahkamah yang telus dan bebas, tindakan tidak boleh diambil berdasarkan pendakwaan sebelum penghakiman.

“Hari ini ada Ahli Yang Berhormat (daripada pembangkang) yang didakwa (di mahkamah), adakah perlu letak jawatan semua kedudukan di dalam parti? Tentunya jawapannya belum ataupun tidak,” kata beliau pada Waktu Pertanyaan-Pertanyaan Menteri di Dewan Rakyat hari ini.

Anwar menjawab soalan tambahan Ahmad Fadhli Shaari (PN-Pasir Mas) sama ada pelantikan Jemaah Menteri yang mempunyai kes mahkamah akan mempengaruhi keputusan atau perbicaraan di mahkamah.

Anwar berkata, beliau tidak akan meminta maaf sekiranya dilihat keras dalam menangani isu rasuah, penyelewengan dan pemunggahan kekayaan negara selain menegaskan tindakan yang diambil berdasarkan bukti dan tidak melibatkan kepentingan peribadi.

“Saya hanya boleh bagi jaminan ia tidak menjejaskan prinsip dan dasar Madani yang saya ketengahkan. Saya arahkan ambil tindakan (jika ada kesalahan), saya tidak peduli dari parti mana (individu berkenaan) termasuklah daripada Keadilan (PKR) sendiri.

“Saya nak bawa rakyat faham bahawa negara tidak boleh selamat tanpa nilai, tatasusila dan akhlak. Kita boleh maju dari segi ekonomi tetapi rosak dari segi tatakelola, tadbir urus yang juga libat rasuah dan salah guna kuasa,” kata beliau.

Anwar berkata, Datuk Seri Dr Ahmad Zahid Hamidi (BN-Bagan Datuk) yang dilantik sebagai timbalan perdana menteri telah menjalankan tugas dan amalan yang mematuhi prinsip dan dasar kerajaan.

“Ada satu kes yang dibawa kepada beliau di bawah syarikat GLC (syarikat berkaitan kerajaan) di bawah (kementerian) beliau yang mengusulkan beberapa tindakan segera tanpa tender, beliau telah menulis patuh pada arahan Perdana Menteri, Jemaah Menteri dan semua mesti melalui proses tender,” kata beliau.

Sementara itu, Perdana Menteri berkata, Konsep Malaysia Madani adalah satu gagasan yang menyeluruh dan adil kepada semua rakyat di negara ini.

“Saya beri jaminan jangan gementar dengan istilah Arab (Madani), jangan prasangka kerana asalnya itu konsep Islam, saya jamin ia tetap untuk rakyat Malaysia keseluruhannya dan tetap keadilan bagi semua rakyat,” kata Anwar menjawab soalan tambahan Wee Ka Siong (BN-Ayer Hitam) mengenai bagaimana Perdana Menteri mahu menerapkan konsep Malaysia Madani dalam konteks masyarakat majmuk di negara ini. – BERNAMA


Kes tikam orang awam: Lelaki ini kongsi 9 lokasi ‘bahaya’ di Korea Selatan

KEJADIAN tikam secara rawak dalam kalangan orang awam yang tercetus di Korea Selatan membuatkan rata-rata penduduk di negara itu bimbang akan keselamatan mereka.

Malah, individu yang memasuki negara itu atas faktor urusan kerja atau melancong takut untuk keluar kerana berkemungkinan menjadi mangsa tidak berdosa yang seterusnya ditikam.

Baru-baru ini, seorang rakyat Korea, Sean Jo memuat naik video berkongsi tentang sembilan lokasi yang sebaiknya tidak dijejaki orang ramai buat masa ini ekoran kes tikaman secara rawak.

Menurutnya, sembilan lokasi itu merangkumi empat bandar iaitu Seoul, Seongnam, Busan dan Uijeongbu.

Berikut adalah sembilan kawasan yang disenaraikan :

1. Gangnam Station, Seoul
2. Office of the President, Seoul
3. Hanti Station, Seoul
4. Jamsil Station, Seoul
5. Nonhyeon Neighbourhood, Seoul
6. Ori Station, Seongnam
7. Seohyeon Station, Seongnam
8. Seomyeon Station, Busan
9. Uijeongbu Station, Uijeongbu

Sebelum ini, media melapokan bahawa Presiden Korea Selatan, Yoon Suk Yeol berkata, polis tidak akan teragak-agak untuk menggunakan senjata api untuk meredakan keadaan dan memastikan keselamatan rakyat terjamin.

Inisiatif keselamatan itu dilancarkan untuk menangani keganasan berkaitan pisau.
“Serangan yang menggunakan pisau di Stesen Seohyeon adalah satu tindakan keganasan terhadap rakyat yang tidak bersalah.

“Kerajaan mesti menggerakkan semua pasukan polis untuk memastikan orang ramai tidak berasa cemas,” kata Yoon dalam satu kenyataan.

Sementara itu, Pesuruhjaya Jeneral Agensi Polis Kebangsaan, Yoon Hee Keun berkata, polis secara aktif akan menggunakan peruntukan imuniti untuk penguatkuasaan undang-undang berdasarkan keselamatan awam.

“Pencarian dan soal siasat terpilih akan dijalankan mengikut undang-undang untuk suspek yang membawa pisau atau mempamerkan tingkah laku luar biasa,” katanya.

Manakala Kementerian Kehakiman Seoul pula menyatakan mereka sedang mengkaji cadangan untuk memperkenalkan hukuman seumur hidup yang tidak boleh diberikan keampunan dalam undang-undang jenayah sebagai tindak balas kepada jenayah kejam itu.

Untuk rekod, seramai 14 orang cedera selepas seorang lelaki mengamuk dan cuba menikam orang awam berhampiran stesen kereta api bawah tanah, Seohyeon di Bundang.

Difahamkan, penyerang memandu kereta ke laluan pejalan kaki sebelum menyerang orang ramai di kedai serbaneka.

Suspek dipercayai berusia dalam lingkungan 20-an telah menikam sembilan orang dan mencederakan lima yang lain.

Statistik menunjukkan Korea Selatan secara amnya merupakan negara yang sangat selamat, dengan kadar pembunuhan 1.3 bagi setiap 100,000 orang pada 2021.

Sebaliknya, purata global ialah enam kematian bagi setiap 100,000 orang menurut Pertubuhan Kesihatan Dunia.

Namun, insiden yang berlaku baru-baru ini di Korea Selatan mencetuskan kebimbangan orang ramai dan mendapat perhatian dunia.

Author

Diyana Rahip

View all posts

View all posts


Polis temui bahan letupan dalam kontena musnah di Kediaman Rasmi MB Kedah

ALOR SETAR: Pihak polis mendapati kemusnahan kabin kontena dalam kawasan Kediaman Rasmi Menteri Besar Kedah dipercayai mempunyai unsur jenayah khianat.

Ketua Polis Kedah, Komisioner Datuk Wan Hassan Wan Ahmad berkata, pihak polis menerima satu laporan polis mengenai kejadian tersebut pada 18 Oktober lalu sekitar jam 3.49 petang.

Menurut beliau, siasatan ke tempat kejadian yang dijalankan mendapati terdapat kemusnahan teruk sebuah kabin kontena kosong yang dijadikan stor di bahagian belakang dalam perkarangan Kediaman Rasmi Menteri Besar Kedah.

“Siasatan awal tersebut telah membawa kepada penemuan beberapa sampel dan bahan bukti dipercayai digunakan untuk menghasilkan letupan.

“Pihak polis mengesyaki kejadian tersebut mempunyai unsur jenayah khianat menggunakan bahan letupan. Kesemua sampel ditemui telah dihantar ke makmal bagi tujuan analisis lanjut,” katanya dalam kenyataan pada hari ini.

Siasatan tersebut dijalankan di bawah Seksyen 436 Kanun Keseksaan iaitu khianat dengan menggunakan bahan letupan terhadap sebuah rumah dan jika disabit kesalahan boleh dihukum penjara sehingga 20 tahun dan dikenakan denda.

Tambah Wan Hassan, pihak polis masih lagi meneruskan siasatan lanjut secara terperinci bagi mengenal pasti suspek yang terlibat dalam kejadian itu.

“Orang ramai dinasihatkan agar tidak membuat sebarang spekulasi tentang kejadian tersebut sebaliknya menyeru orang ramai yang mengetahui kejadian ini agar tampil untuk memberi maklumat bagi membantu pihak polis menyelesaikan kes tersebut.

“Sebarang maklumat bolehlah disalurkan terus kepada Pegawai Penyiasat Kes, Asistan Superintenden Che Intan Subri di talian 013-9329614 atau 04-7321222,” katanya lagi.

Author

Faridah Amiratul

View all posts

View all posts


PH akan kemuka RUU berkaitan antikebencian jika menang PRU15

CYBERJAYA: Pakatan Harapan (PH) akan melaksanakan rang undang-undang (RUU) berkaitan antikebencian atau mencegah kandungan serta tindakan yang boleh menimbulkan pergaduhan antara kaum jika kemenangan berpihak pada parti itu pada Pilihan Raya Umum ke-15 (PRU15).

Timbalan Presiden PKR, Rafizi Ramli berkata, pelaksanaan RUU sedemikian berupaya menghalang kejadian seperti kenyataan Ketua Pemuda PAS Sik, Mohd Shahiful Mhd Nasir, yang mengatakan sesiapa mengundi Barisan Nasional (BN) dan Pakatan Harapan (PH) akan masuk neraka itu, tidak berulang.

Menurutnya, kenyataan seumpama itu akan timbul setiap kali tibanya musim PRU menerusi kempen atau ceramah yang diadakan oleh mana-mana parti.

“Oleh itu, dengan perbincangan yang berlaku dalam PKR, kita menyatakan sekiranya PH menang dalam PRU15 ini salah satu daripada keutamaan adalah untuk melaksanakan undang-undang anti kebencian.

“Ia bagi mencegah segala kandungan atau tindakan yang boleh menimbulkan kebencian terhadap sesuatu kaum, agama, jantina serta yang difikirkan jelas sehingga menjejaskan ketenteraman awam,” katanya seperti dilapor Berita Harian hari ini.

Calon PH bagi Parlimen Pandan itu berkata demikian ketika sidang media di Ibu Pejabat PKR, pada Isnin.

Terdahulu, tular video berdurasi 28 saat memaparkan Mohd Shahiful memberikan hukum masuk neraka jika rakyat mengundi PH dan BN.

Bagaimanapun, Mohd Shahiful dalam kenyataannya baru-baru ini memohon maaf dan menarik balik kenyataan itu.

Mengulas tindakan Mohd Shahiful itu, Rafizi menegaskan bahawa meskipun permohonan maaf sudah dibuat, beliau tetap akan membuat laporan polis mengenai tindakan Mohd Shahiful itu di Ibu Pejabat Polis Daerah Ampang Jaya jam 11.30 pagi esok.

“Terima kasih kepada pihak polis kerana mengambil langkah proaktif sebelum saya buat laporan kerana kempen seumpama ini mengancam kepada ketenteraman awam.

“Sejak sekian lama kempen seumpama ini diadakan dan cuma sekali sekala sahaja bila dirakam dan kantoi. barulah mereka minta maaf. Namun tiada perubahan terhadap sikap atau tanggungjawab,” ujarnya.

Author

Diyana Rahip

View all posts

View all posts


Pertukaran KSP perubahan biasa – PM Anwar

PUTRAJAYA: Perdana Menteri, Datuk Seri Anwar Ibrahim berkata, pertukaran Ketua Setiausaha Perbendaharaan (KSP) merupakan perubahan biasa.

Beliau berkata, pertukaran Datuk Seri Asri Hamidin @ Hamidon bukanlah seperti yang dilaporkan oleh media.

“Ini hanya pertukaran biasa, yang juga membabitkan sama ada kenaikan pangkat atau perubahan jabatan dan urusan.

“Wewenang  (hak dan kekuasaan untuk berbuat sesuatu atau untuk mengeluarkan perintah) perbincangan akan diputuskan penjawat awam yang diketuai Ketua Setiausaha Negara (Tan Sri Mohd Zuki Ali),” katanya dalam sidang media selepas mengumumkan senarai Timbalan Menteri Kabinet Kerajaan Perpaduan di sini malam ini.

Sebelum ini dilaporkan Asri, 56, yang dilantik pada 2020, telah ‘dicutikan’ kerana kelibat beliau tidak kelihatan ketika majlis sambutan hari pertama Perdana Menteri yang juga memegang portfolio Menteri Kewangan pada 6 Disember lepas.

Malah ketika sidang media selepas taklimat dengan pegawai kanan Kementerian Kewangan, Anwar menyebut perbincangan mengenai kedudukan penasihat kewangan negara dengan KSP baharu.

Mengenai kedudukan Ketua Setiausaha dan pegawai kanan kementerian, Perdana Menteri berkata ia juga di bawah bidang kuasa Ketua Setiausaha Negara yang akan menguruskan perkara itu.

Pembentukan Kabinet Kerajaan Perpaduan menyaksikan empat kementerian digabungkan manakala satu portfolio dimansuhkan.

Kementerian Wilayah Persekutuan dan Kementerian Luar Bandar digabungkan, yang kini dikenali sebagai Kementerian Kemajuan Desa dan Wilayah.

Kementerian Alam Sekitar dan Air serta Kementerian Tenaga Sumber Asli pula digabungkan menjadi Kementerian Sumber Asli, Alam Sekitar dan Perubahan Iklim.

Portfolio yang dimansuh ialah Menteri di Jabatan Perdana Menteri (Tugas-Tugas Khas). – BERNAMA


Kedah menang tipis ke atas Penang FC

ALOR SETAR: Selepas hanya mengutip satu mata daripada tiga perlawanan terdahulu, Kedah Darul Aman FC akhirnya berjaya mengutip tiga mata penuh selepas menang tipis 1-0 ke atas pasukan jiran, Penang FC, dalam saingan Liga Super 2022, hari ini.

Penyerang import dari Cameroon Ronald Ngah Wanja, muncul wira Kedah apabila jaringannya sudah cukup membantu naib juara Liga Super 2021 itu, menang  pada perlawanan yang berlangsung di Stadium Darul Aman.

Aksi separuh masa pertama menyaksikan kedua-dua pasukan saling mengasak di antara satu sama lain, namun kedua-dua pasuan buntu untuk mendapatkan gol.

Bersambung babak kedua, Kedah tidak menunggu lama untuk menceriakan penyokong mereka apabila Ronald akhirnya berjaya memecah kebuntuan, dengan mudah menolak masuk lorongan cantik Mohd Al Hafiz Harun untuk meletakkan tuan rumah di depan pada minit ke-55, dan kedudukan itu kekal sehingga perlawanan tamat.

Kedah kini kekal di tangga ketujuh dengan 21 mata, manakala Penang FC pula masih di berada di tangga terbawah liga dengan tujuh mata. – BERNAMA


Kalau jadi menteri baru isytihar harta – KJ

SUNGAI BULOH: Bakal calon Barisan Nasional (BN) bagi merebut kerusi Parlimen Sungai Buloh para Pilihan Raya Umum ke-15 (PRU15) ini Khairy Jamaluddin berkata, pengisytiharan harta kebiasaannya hanya dibuat selepas lantikan jemaah menteri.

Penyandang kerusi Parlimen Rembau itu berkata, beliau sebelum ini pernah mengisytiharkan harta sewaktu menjawat jawatan Menteri Sains, Teknologi dan Inovasi (MOSTI) sebelum ini.

“Bagi pengisytiharan harta, kita buat semasa lantikan ke jemaah menteri dan saya pun dah isytihar harta kepada SPRM, (malah) perkara itu juga telah dipaparkan di dalam website (laman sesawang) SPRM sewaktu saya dilantik menjadi menteri MOSTI,” katanya.

Beliau berkata demikian selepas merasmikan program Kesedaran Gelombang Baharu COVID-19 di Kompleks PERHEBAT Sungai Buloh di sini hari ini.

Semalam calon Parlimen Pandan yang juga Timbalan Presiden PKR, Rafizi Ramli tampil mengisytiharkan hartanya dengan nilai aset bersih RM18.85 juta, susulan syarat PKR supaya calonnya dalam pilihan raya umum 19 November ini berbuat demikian.

Khairy yang juga Menteri Kesihatan turut menasihati individu yang belum mendapatkan suntikan dos penggalak COVID-19 agar segera berbuat demikian susulan peningkatan jangkitan kes virus itu sejak kebelakangan ini.

Beliau turut mengingatkan orang ramai serta bakal calon PRU15 yang akan bertanding jika mengalami sebarang gejala atau kontak rapat agar melakukan ujian kendiri dan melaporkannya di MySejahtera.

Sementara itu mengulas kenyataan Timbalan Pengerusi BN, Datuk Seri Mohamad Hasan yang berkata, Sungai Buloh merupakan kerusi Parlimen selamat buat penyandang kerusi Parlimen Rembau itu, Khairy cuma memberikan jawapan ringkas:

“Saya akan berusaha bersungguh untuk berjumpa pengundi Sungai Buloh sewaktu kempen nanti, Insy-Allah,” katanya.

Semalam Mohamad berkata, keputusan menempatkan Khairy bertanding di Parlimen itu kerana penerimaan jentera parti yang amat mengalu-alukan menteri kesihatan itu untuk bertanding di Sungai Buloh. – BERNAMA


Serangan udara Israel bunuh 31 rakyat Palestin di kem pelarian Jabalia Gaza

SERANGAN udara Israel ke atas kem pelarian Jabalia di utara Gaza membunuh berpuluh-puluh rakyat Palestin pada petang Isnin, lapor agensi berita rasmi Palestin Wafa.

Sekurang-kurangnya 31 rakyat Palestin terbunuh dalam serangan udara Israel, yang turut menyebabkan berpuluh-puluh cedera, kata agensi itu.

Ia menambah bahawa serangan udara Israel menyasarkan 12 rumah di kawasan padat penduduk berhampiran Kelab Perkhidmatan Jabalia di kem untuk pelarian Palestin.

Ketika serangan Israel ke atas Genting Gaza memasuki hari ke-38, sekurang-kurangnya 11,180 rakyat Palestin terbunuh, termasuk lebih 7,700 kanak-kanak dan wanita, dan lebih 28,200 yang lain telah cedera, menurut angka terkini daripada pihak berkuasa Palestin.

Beribu-ribu bangunan, termasuk hospital, masjid, dan gereja, juga telah rosak atau musnah dalam serangan udara dan darat yang tidak henti-henti Israel ke atas kawasan yang dikepung sejak bulan lalu.

Angka kematian Israel, sementara itu, hampir 1,200, menurut angka rasmi. – Anadolu

Author

Taufik Asmady Abdul Aziz

View all posts

View all posts


Jabatan Penjara nafi beri ruang Najib ‘berkempen’

CYBERJAYA: Jabatan Penjara Malaysia (Jabatan Penjara) menegaskan bahawa tiada sebarang rakaman video diambil oleh mana-mana agensi media di dalam premis penjara yang membabitkan Datuk Seri Najib Razak.

Penegasan itu dibuat selepas sebilangan rakyat Malaysia menyuarakan ketidakpuasan hati apabila Najib dilihat masih diberi ruang untuk ‘berkempen’ menerusi saluran televisyen meskipun kini berada dalam penjara.

Susulan itu, Jabatan Penjara menjelaskan rakaman video yang disiarkan di TV1 itu dirakam lebih awal oleh pihak Radio Televisyen Malaysia (RTM) sempena Kembara Keluarga Malaysia Episod 57 iaitu sebelum Najib dipenjarakan.

“Video yang ditayangkan di TV1 pada 24 Oktober 2022 menceritakan tentang sejarah dan latar belakang Pekan, Pahang dan tidak berkaitan dengan politik.

“Orang ramai diminta untuk tidak menyebarkan maklumat tanpa semakan lanjut.

“Tindakan undang-undang boleh diambil ke atas individu yang tidak bertanggungjawab,” tulisnya dalam kenyataan media hari ini.

Author

Diyana Rahip

View all posts

View all posts


Stesen minyak tanpa subsidi di sempadan beri keuntungan kepada negara – Salahuddin

KOTA BHARU: Kewujudan stesen minyak tanpa subsidi di sempadan negara bukan sahaja mampu mencipta peluang perniagaan kepada rakyat malah memberi keuntungan kepada negara, kata Menteri Perdagangan Dalam Negeri dan Kos Sara Hidup, Datuk Seri Salahuddin Ayub.

Beliau berkata, ini kerana harga petrol RON 95 dan diesel masih rendah walaupun sudah diapungkan, berbanding negara jiran, sekali gus dapat memberi keuntungan kepada pengusaha stesen minyak tempatan.

“Kita juga sedang membuat perbincangan untuk mewujudkan stesen minyak di sempadan negeri Kelantan seperti di Rantau Panjang, Pasir Mas kerana harga petrol kita ketika ini adalah RM3.30 berbanding Thailand RM5.30 setelah diapungkan iaitu perbezaaan RM2.

“Oleh itu, bagi saya tidak rugi jika kenderaan daripada Thailand masuk ke Malaysia dan membeli petrol tanpa subsidi di negara kita,” katanya kepada pemberita selepas Majlis Pelancaran Menu Rahmah Peringkat Negeri Kelantan di Pasir Tumboh, di sini hari ini.

Sebelum ini, Salahuddin dilaporkan berkata, dua lagi stesen minyak petrol dan diesel tanpa subsidi bagi membolehkan kenderaan pendaftaran asing mendapatkan bekalan bahan api itu, disasarkan untuk dibuka di sempadan negara dalam tempoh enam bulan. – BERNAMA


Nafuzi enggan layan khabar angin, mahu fokus TFC

Sebaliknya beliau menegaskan tumpuannya kini hanya terarah kepada tugas kejurulatihan bersama skuad Sang Penyu musim ini yang masih berbaki dua bulan.

Menurut Nafuzi beliau menganggap khabar angin tersebut sebagai lumrah dalam dunia bola sepak, dan tidak sesekali menjejaskan fokus serta misinya untuk membawa Terengganu FC (TFC) ke pentas Piala Konfederansi Bola Sepak Asia (AFC) tahun depan.

“Saya tak mahu layan benda-benda (khabar angin) yang tak sahih. Cakap-cakap dan desas-desus di media sosial itu biarkanlah. Fokus  sekarang ialah untuk memastikan Terengganu layak ke Piala AFC tahun depan.

“Selain itu kami juga masih ada Piala Malaysia. Sasaran kami pastilah untuk layak ke final. Insya-Allah kalau ada rezeki kami mahu membawa trofi berprestij itu ke Terengganu sebagai hadiah untuk penyokong bola sepak,” katanya ketika sesi latihan di Kompleks Sukan Gong Badak petang semalam.

Mengulas lanjut Nafuzi berkata setakat ini beliau masih belum menerima sebarang tawaran daripada pihak pengurusan Terengganu Football Club Sdn Bhd.

Bagaimanapun beliau enggan terlalu memikirkan perkara tersebut dan menunggu masa sesuai untuk menentukan hala tujunya tahun depan sekiranya khidmatnya sudah tidak diperlukan di Terengganu.

Dalam perkembangan lain Nafuzi yang juga bekas penyerang pasukan Terengganu mengingatkan anak buahnya supaya mempamerkan aksi terbaik bagi meraih tiga mata pada perlawanan Liga Super menentang Sabah FC di Stadium Sultan Mizan Zainal Abidin (SSMZA) malam esok.

“Kami amat memerlukan kemenangan malam esok untuk pastikan laluan ke Piala AFC lebih mudah.

“Ini aksi terakhir kami di depan penyokong sendiri. Guna kelebihan ini untuk tebus kembali kekalahan kepada Sabah FC tempoh hari dan kutip tiga mata untuk dapat tempat ketiga liga seterusnya menempah slot ke AFC,” katanya. – BERNAMA


Sukan Perpaduan Islam: Juwaidi-Nur Aina rangkul gangsa di Konya

KUALA LUMPUR: Selepas membantu trio compound lelaki negara merangkul emas, pemanah berpengalaman Mohd Juwaidi Mazuki menambah kilauan pingat selepas merangkul gangsa bagi acara compound berpasukan campuran di temasya Sukan Perpaduan Islam 2021 di Konya, Turkiye.

Mohd Juwaidi, yang bergandingan dengan Nur Aina Yasmine Halim, menang tipis 153-152 ke atas pasangan Indonesia, Hendika Pratama Putra-Ratih Zilizati Fadhly.

Pasangan tuan rumah Yesim Bostan Ucar-Haney Emircan pula merangkul emas apabila mengatasi gandingan Iran, Amir Kazempour-Geesa Bybordy, 156-149.

Awal hari ini, Mohd Juwaidi yang membentuk pasukan bersama Eugene Loh dan Alang Ariff Aqil Muhammad Ghazalli menumpaskan Indonesia, yang mempertaruhkan Deki Adika Hastian, Hendika Pratama Putra dan Prima Wisnu Wardhana, 229-228, untuk meraih emas acara compound berpasukan lelaki.

Edisi kelima temasya sukan itu yang membuka tirai secara rasmi pada 9 Ogos lepas dijadual berakhir esok. – BERNAMA


PM umum kenaikan elaun KEMAS

SERDANG: Perdana Menteri, Datuk Seri Ismail Sabri Yaakob hari ini mengumumkan kenaikan dua elaun warga KEMAS.

Ismail Sabri bersetuju menaikkan elaun Bantuan Sara Hidup dari RM300 ke RM500 membabitkan 4,423 pesara kakitangan kontrak Persatuan Bekas Anggota KEMAS Malaysia (PBKAM).

Keduanya, seramai 9,439 Pembantu TADIKA KEMAS seluruh negara, turut menikmati kenaikan elaun dari RM500 hingga RM800.

Usaha itu katanya, bagi menghargai jasa, sumbangan dan tenaga warga KEMAS yang setia berkhidmat bakti mendokong dasar kerajaan khususnya luar bandar.

“Ia bagi menghargai jasa, sumbangan dan tenaga kakitangan agensi Kementerian Pembangunan Luar Bandar (KPLB).

“KEMAS adalah benteng barisan hadapan kerajaan, jadi kata dan telinga kerajaan hari ini,” katanya ketika hadir ke Majlis Perhimpunan Perdana Sambutan 60 tahun Jabatan Kemajuan Masyarakat (KEMAS) di Dewan A, Taman Ekspo Pertanian Malaysia Serdang (MAEPS), di sini.

Turut hadir, Menteri Pembangunan Luar Bandar, Datuk Seri Mahdzir Khalid.

Pada program sama, Ismail Sabri turut bersetuju mendigitalisasikan TABIKA atau TASKA KEMAS dengan memperuntukkan RM8 juta untuk mendigitalisasi 800 buah TABIKA atau TASKA KEMAS sebagai permulaan.

Beliau juga meminta Ketua Pengarah Perkhidmatan Awam (KPPA) untuk ambil tindakan segera, ia sebagai membalas jasa warga KEMAS berhubung cadangan Menteri membabitkan tiga perkara.

Ia antaranya, memendekkan tempoh kelayakan pegawai kontrak perkhidmatan ke lantikan jawatan tetap dari 15 tahun kepada 10 tahun, melibatkan kira-kira 4,322 orang pegawai dan kakitangan KEMAS berjawatan kontrak perkhidmatan yang berkhidmat lebih 10 tahun tetapi kurang 15 tahun.

Keduanya, kelonggaran syarat pegawai lantikan kontrak perkhidmatan yang berkhidmat lebih 10 tahun tetapi kurang dari 15 tahun untuk dilantik dalam jawatan tetap.

Ketiganya, memberi dua gred kenaikan pangkat bagi skim-skim perkhidmatan iaitu Penolong Pegawai Pembangunan Masyarakat TABIKA/TASKA dari gred S19 ke S22 dan S26.

Selain itu, Pegawai Pembangunan Kemahiran & Komuniti (Gred S29) kepada gred S32 dan gred S38 manakala Pegawai KEMAS Daerah S38 ke S41 dan Pengarah KEMAS Negeri Gred S48 ke S52.

Author

Fhatihah Zakinan

View all posts

View all posts


Kerajaan terus pertingkat keselamatan di ESSZone – Annuar

TAWAU: Kerajaan akan terus mempertingkat keselamatan di Zon Selamat Timur Sabah (ESSZone) sejajar kesungguhan kerajaan untuk menjaga kedaulatan negara, kata Menteri Komunikasi dan Multimedia Tan Sri Annuar Musa.

Beliau berkata atas arahan Perdana Menteri Datuk Seri Ismail Sabri Yaakob, kerajaan akan terus memberi tumpuan yang tinggi di kawasan itu bagi menjamin keselamatan rakyat di Sabah pada setiap masa.

“Kita faham juga apabila ada berita-berita yang mungkin menimbulkan keresahan dalam kalangan rakyat yang mencari rezeki, yang berniaga, yang menjalankan aktiviti harian maka soal keselamatan (adalah) perkara yang paling penting.

“Pasukan komunikasi dikehendaki membuat liputan sepenuhnya perkara (berkaitan usaha keselamatan) yang sedang berjalan,” katanya kepada pemberita selepas menyampaikan watikah pelantikan Pengerusi Pusat Ekonomi Digital Keluarga Malaysia (PEDi) di sini hari ini.

Pada majlis itu, seramai 23 individu menerima watikah pelantikan sebagai Pengerusi PEDi bagi zon 6 yang melibatkan Parlimen Lahad Datu, Semporna, Tawau dan Kalabakan.

Annuar, yang dalam lawatan kerja tiga hari ke Sabah bermula hari ini, berkata beliau juga akan berpeluang menyaksikan secara dekat operasi keselamatan melibatkan kawasan kepulauan.

Semasa lawatan itu, Annuar turut mengadakan pertemuan dengan rakyat di kawasan terbabit untuk mendapatkan maklum balas mengenai pengalaman mereka daripada aspek keselamatan dan kos barang selaras dengan tanggungjawab beliau sebagai Pengerusi Pasukan Khas Jihad Tangani Inflasi.

“Pada Sabtu ini, saya akan bersarapan dengan penduduk kampung di Pulau Bum Bum supaya kita dapat berkomunikasi dengan rakyat.

“Saya suka untuk dapatkan maklum balas tentang apa yang mereka lalui, dari segi keselamatan, harga barang, kos sara hidup dan talian perhubungan,” katanya.

Annuar berkata beliau juga akan meninjau beberapa menara komunikasi di Pulau Bum Bum sebagai sebahagian Program Kembara Connecitivity untuk meningkatkan lagi mutu capaian jalur lebar di seluruh Sabah. – BERNAMA


‘Muka pun hampir sama’- Sufian Suhaimi selamat merisik wanita pilihan hatinya

CYBERJAYA: Penyanyi, Sufian Suhaimi, 31 dilaporkan sudah menghantar rombongan merisik kepada keluarga wanita pilihannya, pada Sabtu.

Menerusi video tular TikTok, memaparkan ibu Sufian sedang menyarungkan cincin ke jari manis wanita berkenaan.

Malah, menerusi ruangan kapsyen pemilik video mengucapkan tahniah kepada pelantun lagu Di Matamu dan pasangannya.

“Tahniah buat Sufian Suhaimi serta gadis pilihannya,” tulisnya.

Tahniah buat sufian suhaimi serta gadis pilihannya #artis #fyp #sufiansuhaimi #shhnuffles #merisik

♬ original sound – arviandwi – arviandwi

Menjengah di ruangan komen, rata warga net mengucapkan tahniah serta mendoakan urusan ke jinjang pelamin dipermudahkan.

“Alhamdulillah, finally Sufian Suhaimi just met the right girl,” komen pengguna TikTok.

“Sepadan… muka pun dekat hampir sama… alhamdulillah jumpa sudah jodoh dengan orang yang tepat,” kongsi netizen.

“Yeayyyy tahniah Sufian Suhaimi dan pasangan. Semoga dipermudahkan urusan ke jinjang pelamin. Amin,” ucap netizen.

Terdahulu, Sufian pernah mengikat tali pertunangan dengan pelakon Elfira Loy. Namun, ikatan tersebut terputus di tengah jalan.

Sufian juga pernah menghadiri majlis perkahwinan penyanyi dan pelakon Aiman Tino dengan berpakaian warna merah sedondon bersama wanita pilihan hatinya.

Author

Nurul Ain Japri

View all posts

View all posts


Polis temui mayat kanak-kanak OKU dalam guni

BAU: Polis menemui mayat seorang kanak-kanak perempuan yang juga merupakan orang kurang upaya (OKU) di dalam guni di Kampung Keranji, Bau, Sarawak.

Menurut Ketua Polis Daerah Bau, DSP Poge Nyaon, mangsa yang berusia enam tahun itu dipercayai dibunuh dengan kejam oleh teman lelaki ibunya baru-baru ini.

Pihaknya menemukan mayat mangsa susulan penahanan suspek di sebuah premis menjual kereta di Jalan Laksamana Cheng Ho, Kuching bagi membantu siasatan kehilangan mangsa yang kemudian memandu polis ke lokasi mangsa dibuang.

Katanya, tahanan itu dilakukan berikutan laporan polis yang dibuat oleh ibu mangsa pada 21 Disember lalu tentang kehilangan anaknya, selain laporan awal oleh orang awam pada hari sama mengenai seorang wanita dan anak perempuannya yang enggan pulang kerana takut dipukul teman lelakinya.

Maklum Poge, berdasarkan soal siasat, suspek mengakui memukul mangsa hingga tidak bernyawa, sebelum membuang mayatnya di kawasan semak di Kampung Keranji.

“Pada jam 6.45 petang (Rabu), suspek menunjukkan kepada polis tempat mayat kanak-kanak malang itu dibuang,” katanya seperti dilapor Astro Awani.

Menurutnya, ibu mangsa yang berusia 34 tahun turut dibawa ke lokasi dan mengesahkan mayat anaknya berdasarkan pakaian dan anak patung yang dipegang mangsa.

“Sehubungan itu, polis turut menahan ibu mangsa untuk membantu siasatan.

“Mayat mangsa dibawa ke Jabatan Forensik Hospital Umum Sarawak untuk prosedur bedah siasat.

Kes diklasifikasi sebagai kes bunuh dan disiasat di bawah Seksyen 302 Kanun Keseksaan.

Author

Diyana Rahip

View all posts

View all posts


Wanita dikhuatiri lemas terjatuh sungai ketika menyeberang jambatan

KUANTAN: Seorang wanita dikhuatiri lemas selepas terjatuh ke dalam sungai ketika menyeberangi jambatan gantung di Kampung Aur, Bukit Ibam, Rompin awal pagi ini.

Ketua Polis Daerah Rompin, DSP Mohd Azahari Mukhtar berkata, pihaknya menerima maklumat mengenai kejadian seorang lelaki dan wanita dikatakan terjatuh, sebelum dihanyutkan arus sekitar 4 pagi tadi.

Bagaimanapun, beliau berkata, lelaki itu dikatakan berjaya diselamatkan oleh penduduk kampung manakala mangsa perempuan yang dikenali sebagai Nur Hafizah Zailan, 23, hanyut dibawa arus.

“Polis telah meminta bantuan agensi berkaitan untuk membantu mencari mangsa,” katanya ketika dihubungi di sini hari ini.

Sementara itu, jurucakap Jabatan Bomba dan Penyelamat Malaysia Pahang memaklumkan lapan anggota dan pegawai dari Balai Bomba dan Penyelamat Muadzam Shah, telah digerakkan ke lokasi kejadian.

Beliau berkata bomba bersama polis, Angkatan Tentera Malaysia dan Angkatan Pertahanan Awam Malaysia, telah ke lokasi kejadian bagi mengesan mangsa menggunakan laluan darat dan air. – BERNAMA


Jabatan Penjara perlu rumah perantaraan untuk banduan wanita yang diparol

KAJANG: Jabatan Penjara memerlukan rumah perantaraan khusus untuk banduan wanita yang diparol dan bekas banduan wanita yang sedang mencari pekerjaan bagi memastikan kumpulan itu berupaya kembali berintegrasi dalam masyarakat.

Timbalan Ketua Pengarah Jabatan Penjara (Pemasyarakatan), Datuk Ibrisam Abdul Rahman berkata, ketika ini jabatan itu mempunyai 15 rumah perantaraan namun ia khusus untuk banduan lelaki sahaja.

“Jabatan Penjara masih memerlukan pertambahan rumah perantaraan khusus untuk menempatkan banduan wanita yang tidak mempunyai keluarga dan tempat tinggal selepas dibebaskan atau selepas menjalani pelepasan parol serta Pelepasan Banduan Secara Lesen (PBSL).

“Jadi, kami berharap lebih banyak pertubuhan bukan kerajaan (NGO) dapat bekerjasama untuk menjalankan rumah perantaraan itu serta kumpulan sokongan rakan sebaya,” katanya ketika berucap merasmikan Hari Youturn 2023 bertemakan Welcoming Prisoners Back to Society anjuran Suruhanjaya Hak Asasi Manusia Malaysia (SUHAKAM) dan Malaysian Care di Kompleks Penjara Kajang di sini hari ini.

Rumah perantaraan merupakan premis tempat tinggal yang disediakan oleh Jabatan Penjara dengan kerjasama NGO bagi menempatkan Orang Diparol (ODP) dan bekas banduan baru dibebaskan setelah tamat menjalani hukuman penjara sehingga tiga bulan.

Ibrisam berkata, kewujudan premis itu berupaya menjayakan hasrat Jabatan Penjara yang mahu dua pertiga banduan menjalani pemulihan dalam komuniti menjelang tahun 2030.

“Program Parol dan PBSL telah membantu masing-masing 53,341 ODP dan 9,602 Orang Bebas Berlesen (OBB) mencari semula pekerjaan dan berintegrasi kembali dengan masyarakat sejak 2008,” katanya.

Naib Pengerusi SUHAKAM, Profesor Datuk Noor Aziah Mohd Awal pula berkata, usaha membangunkan premis itu tidak seharusnya dipikul oleh kerajaan semata-mata sebaliknya memerlukan penyertaan lebih banyak NGO dalam menjayakan usaha tersebut.

“Saya sendiri bersama rakan-rakan pernah membuka sebuah rumah perantaraan khusus untuk wanita beberapa tahun lepas. Namun disebabkan faktor kos pengurusan, ia hanya bertahan selama lima tahun sahaja.

“Jadi, kalau boleh kami sasarkan untuk buka sebuah rumah berkenaan di Kajang. Isu sama turut dibangkitkan selepas saya melawat penjara di Sabah tempoh hari,” katanya. – BERNAMA


Pegawai APMM hilang semasa mendaki Telaga Tujuh ditemukan selamat

ALOR SETAR: Seorang pegawai Agensi Penguatkuasaan Maritim Malaysia (APMM) yang dipercayai hilang ketika mendaki Telaga Tujuh, Gunung Matchincang di Langkawi petang semalam, ditemukan dalam keadaan selamat.

Ketua Polis Daerah Langkawi, ACP Shariman Ashari berkata, Mohd Ridhaudden Rosman, 32, yang bertugas di Bahagian Cari Lamat dan Bantuan Bencana (SAR) APMM Putrajaya itu dijumpai pada pukul 5 petang tadi.

Shariman berkata, Mohd Ridhaudden dipercayai tersilap laluan ketika hendak turun dari gunung itu namun pegawai APMM itu berjaya turun ke kawasan parkir kereta kabel dan menghubungi isterinya yang ketika itu sedang berada di pos kawalan, dekat  lokasi kejadian.

“Isteri mangsa telah memaklumkan keadaan suaminya kepada pasukan penyelamat. Mangsa hanya mengalami luka ringan dan telah dibawa ke hospital untuk diberikan rawatan lanjut,” katanya dalam satu kenyataan malam ini.

Terdahulu, media melaporkan polis menerima laporan berhubung kehilangan pegawai APMM itu pada pukul 12.47 tengah malam tadi.

Shariman dipetik sebagai berkata pegawai APMM yang berada di Langkawi sempena penugasan Pameran Maritim dan Aeroangkasa Antarabangsa Langkawi (LIMA ’23) itu dipercayai mendaki gunung secara bersendirian dan bukan atas arahan tugasan. – BERNAMA


Masih wujudkah Musang Berjanggut dalam sistem kita?

INI adalah analisis kewartawanan, kisah filem P. Ramlee berjudul Musang Berjanggut tentang orang-orang berkuasa yang menggunakan kedudukan dan pilih kasih dalam melaksanakan hukuman benar-benar berlaku dalam kehidupan moden hari ini.

Seorang ibu tunggal kepada tiga orang anak, Emilia Hanafi masih lagi dalam pengurusan kes pendakwaan pukul dan cedera ‘domestic violence’ di Mahkamah Jenayah 3 Jalan Duta sejak 2016.

Dalam pada itu, prosiding acapkali tertangguh dek kerana bekas suaminya SM Faisal SM Nasimuddin melalui peguamnya memberikan alasan berada di luar negara untuk tidak hadir.

Terdahulu kedua mereka telah pun berpisah pada 2017 dan telah bersetuju di Mahkamah Syariah Wilayah Persekutuan berkaitan hak penjagaan anak-anak.

Bekas suami telah memberi sepenuhnya hak jagaan penuh kepada Emilia dan bekas suami hanya mahu hak lawatan sahaja. Kata sepakat ini dicapai tanpa melalui proses perbicaraan.

Untuk rekod, anak-anak adalah saksi kes keganasan rumah tangga.

Bagaimanapun, Emilia didakwa melanggar perintah sebanyak dua lawatan iaitu tarikh lawatan pertama tarikh pada 6 dan 7 Oktober 2018 manakala lawatan kedua pada 10 Oktober yang juga ulang tahun kelahiran SM Faisal.

Bekas suami meminta lawatan ulang tahun itu pada jam 11 pagi hari Rabu waktu persekolahan anak-anak.

Tetapi Emilia memaklumkan agar pertemuan dibuat selepas jam 11 pagi waktu persekolahan ataupun pada hujung minggu.

Anak-anak ingin mengikuti ibunya ke program berunsur agama, di Baling, Kedah. Tarikh itu juga adalah giliran pertemuan dengan bapanya.

Si ibu telah membuat surat berhubung pertukaran tarikh. Tiada apa-apa jawapan diterima, tetapi selepas tiga bulan berlalu baharulah bekas suaminya menfailkan kes mendakwa Emilia gagal menghantar anak pada tarikh tersebut.

Di Mahkamah Tinggi pula, bekas suami memohon agar Emilia dikenakan tindakan menghina perintah mahkamah, mahkamah pula telah bersidang secara ‘ex parte’ tanpa kehadiran Emilia.

Emilia dakwa tidak tahu, tidak dimaklumkan tarikh prosiding di Mahkamah Rayuan itu,  peguamnya pula telah menarik diri.

Kes jenayah keganasan rumah tangga berlangsung mulai 14 Disember 2021 di Mahkamah Jenayah 3 di Jalan Duta.

Namun Emilia dikejutkan dengan waran tangkap di bawah Mahkamah Tinggi Syariah seminggu selepas perbicaraan kes domestik dari Mahkamah Jenayah.

Bimbang kes jenayah domestiknya terjejas akibat ketidakhadirannya sebagai pengadu dan saksi utama di mahkamah sivil, akhirnya Emilia menyerah diri ke Mahkamah Tinggi Syariah Wilayah Persekutuan sebelum dihantar ke Penjara Wanita Kajang.

Perintah penjara selesai pada 1 Julai 2022, Jumaat lalu.

Pada Rabu ini, 6 Julai 2022, prosiding kes keganasan rumah tangganya dijadualkan berlangsung di Mahkamah Jenayah 3 Kuala Lumpur.

Di sini kita boleh lihat ibu tunggal berhempas pula mencari keadilan dirinya walaupun terpaksa menyerah tubuhnya ke neraka dunia,  berhadapan perintah penjara tujuh hari atas alasan menukar ganti tarikh lawatan bekas suami dan anak.

Yang menjadi persoalan kepada Emilia, sebelum itu Mahkamah Syariah pernah menolak perintah Mahkamah Persekutuan melarang bapa berada 50 meter berhampiran anak.

Undang-undang itu tidak terpakai di Mahkamah Syariah. Emilia tidak boleh menulis faktor penceraian akibat dipukul suami.

Pihak suami pula mengambil peluang seolah-olah ini adalah penceraian biasa iaitu isteri memohon cerai sekaligus beliau layak mendapat penjagaan anak sedangkan, kes jenayah domestik sedang berlangsung di Mahkamah Jenayah.

Malaysia juga mempunyai sejarah yang panjang tentang pembentukan Mahkamah Syariah sehinggalah terbentuk Mahkamah Syariah pada masa kini (Ramizah, 2011).

Bidang kuasa Mahkamah Syariah adalah sebagaimana yang diperuntukkan oleh Perlembagaan Malaysia.

Pindaan Perkara 121 (1A) Perlembagaan Persekutuan pada 1988 memberi Mahkamah Syariah bidang kuasa berasingan daripada mahkamah sivil, menjadikan Mahkamah Syariah bebas daripada campur tangan mahkamah biasa dan dianggap setaraf. Kuasa Mahkamah Syariah adalah di bawah enakmen negeri.

Dalam bahasa mudah orang awam faham, bidang kuasa syariah berbeza dengan undang-undang sivil di mana kuasanya tidak mutlak boleh diperhalusi semula.

Namun yang menjadi persoalan kenapa hukuman penjara ditempatkan sama seperti penjenayah sivil yang sedia maklum tidak patuh syariah?

Media sebelum ini, melaporkan seorang remaja yang videonya tular dalam media sosial kerana dimandikan seperti ‘jenazah’ atau guna kaedah dera ‘waterboarding’ ala militan akibat mengalihkan tabung masjid, dipenjara 10 hari dan didenda RM4,000 oleh Mahkamah Majistret Selayang.

Majistret Nik Mohd Fadli Nik Azlan menjatuhkan hukuman itu ke atas Daniel, selepas dia mengaku bersalah cuba mencuri tabung Masjid Al Islahiah dengan mengheret dan menyorokkan tabung itu di dalam bilik mandi jenazah di masjid berkenaan di Kuang, Rawang dekat sini pada 11.58 malam, 8 Januari lalu.

Bagaimanapun, pada 17 Januari lalu, Mahkamah Tinggi Shah Alam mengenepikan hukuman penjara 10 hari dan denda RM4,000 terhadap remaja itu dan Hakim Datuk Abd Halim Aman menggantikan hukuman itu kepada khidmat masyarakat selama 120 jam bagi tempoh enam bulan.

Atas prinsip keadilan, rekodnya dipadamkan demi masa depan remaja itu agar dia boleh meneruskan hidup dalam masyarakat tanpa dihakimi sepanjang hayatnya.

Bercakap mengenai keadilan, sejauh manakah kita adil dalam menilai, menghukum sesuatu perkara? Kerana setiap perbuatan kita tetap akan dinilai mungkin bukan di dunia ini tetapi di kehidupan kekal akhirat.

Author

Tun Puteh Wanti

View all posts

View all posts


Penghakiman telus gambaran sistem keadilan yang berwibawa – Sultan Nazrin

IPOH: Sistem penghakiman yang telus menggambarkan proses keadilan yang berwibawa dan tidak dibayangi dengan perasaan gusar dan gentar pada sesiapa, titah Sultan Perak Sultan Nazrin Shah.

Baginda bertitah dalam sistem keadilan, hakim merupakan watak penting dan mempunyai peranan besar serta menjadi simbol dalam memastikan kredibiliti dan kewibawaan institusi kehakiman.

“Sebarang bentuk keraguan perlu dihindarkan dan seorang hakim itu perlu bebas daripada sebarang pengaruh mahupun tekanan.

“Dalam usaha mewujudkan Institusi Kehakiman Syariah yang berkredibiliti dan berwibawa, pegawai-pegawai kehakiman perlu dari semasa ke semasa diberi latihan, dilengkapi kemahiran dan didedahkan dengan pengalaman agar pengetahuan dan kecekapan mereka mentafsir undang-undang dan Hukum Syarak dapat ditingkatkan,” titah Sultan Nazrin sewaktu melancarkan Jurnal Syariah Perak Al-Qanun Vol.1 2022 di sini hari ini.

Baginda bertitah penulisan alasan penghakiman yang bernas dan berkualiti akan menjadi panduan dan rujukan kepada para pengamal undang-undang.

“Alasan penghakiman juga, menjadi pertimbangan kepada mana-mana pihak yang terkilan dengan keputusan yang diumumkan, bagi menilai kembali sama ada ingin meneruskan niat mereka untuk merayu atau sebaliknya.

“Sekiranya asas dan sandaran penghakiman itu lemah, perayu berhak untuk berhujah bahawa hakim telah terkhilaf dalam penghakimannya dan memohon untuk kesnya dinilai semula di mahkamah yang lebih tinggi.

“Peluang rayuan merupakan hak yang dijamin oleh undang-undang, menjadi medan bagi hakim-hakim mahkamah yang lebih tinggi untuk menilai semula alasan penghakiman yang diputuskan oleh hakim-hakim di mahkamah yang lebih rendah; sama ada berlaku kekhilafan atau sebaliknya,” titah baginda.

Sultan Nazrin bertitah baginda selaku ketua agama Islam yang bertanggungjawab ke atas urusan hal ehwal agama Islam, mendukung sepenuhnya prinsip kebebasan kehakiman syariah di negeri ini demi kepentingan keadilan.

Baginda turut bertitah agar usaha menambah baik sistem kehakiman syariah dan memperkasakan Mahkamah Syariah hendaklah terus dirintis.

“Menerbitkan Al-Qanun, Jurnal Syariah Perak merupakan satu contoh usaha murni lagi terpuji.  Semoga Al-Qanun dapat dijadikan bahan rujukan oleh para hakim serta pengamal undang-undang,” titah Sultan Nazrin. – BERNAMA


Alan Shearer sindir gol masa kecederaan Fabio Carvalho di Twitter

Oleh: WAHYUDIN AL-BALINGI

SELEPAS melihat beberapa pemain Newcastle United yang kelihatan membuang masa atas padang sepanjang perlawanan dengan Liverpool, peminat The Reds mungkin boleh dimaafkan atas ‘kekurangan’ semangat kesukanan yang ditunjukkan oleh lawan mereka.

Namun begitu, mengulas mengenai perkara itu selepas perlawanan, bekas kapten Newcastle Alan Shearer melalui Twitter menyatakan rasa tidak puas hatinya terhadap kegagalan Andre Marriner yang sepatutnya meniup wisel dalam had lima minit masa tambahan.

“Lima minit masa kecederaan dan gol pada minit ke-98,” kata Shearer.

Kekalahan 2-1 kepada The Reds meranapkan rekod bersih The Magpies tanpa tewas selepas empat perlawanan Liga Perdana Inggeris musim ini.

Newcastle selepas ini akan melayan kunjungan Crystal Palace di St. James’ Park pada Sabtu.

Author

Media Variasi

View all posts

View all posts


Rutin latihan APMM bertukar misi menyelamat lima pemancing

SHAH ALAM: Rutin latihan penerbangan Agensi Penguatkuasaan Maritim Malaysia (APMM) hari ini bertukar menjadi misi menyelamat apabila juruterbangnya mengesan lima pemancing terkandas akibat cuaca buruk di Pulau Batu Berantai, Jeram, dekat sini.

Ketua Stesen Udara Maritim Subang Kepten (M) Syed Islam Shahajam berkata tiga daripada pemancing iaitu Mohd Yazid Basir, 37, Zamri Romli, 39, dan Mohd Razwan Hussin, 48, berasal dari Tanjung Karang manakala Hamidi Rohani, 70, dan Tohid Sangon, 65, dari Jeram.

Beliau berkata sebelum mereka dijumpai pada 10.20 pagi, lima kru APMM telah berlepas dari Stesen Udara Maritim Subang (SUMS) menaiki helikopter AW139 sekitar 9.30 pagi menuju ke perairan Kapar, Klang bagi melakukan rutin latihan penerbangan termasuk winching.

Menurutnya setengah jam kemudian,  juruterbang pesawat berkenaan menyedari lambaian meminta pertolongan daripada lima pemancing itu pada kedudukan 1.4 batu nautika Barat Laut Pantai Remis lalu membuat keputusan pantas menyelamatkan mereka.

“Keadaan laut bergelora di kawasan itu boleh merisikokan nyawa pemancing sekiranya mereka hanyut memandangkan mereka tidak memakai jaket keselamatan.

“Semua mangsa berjaya diselamatkan kira-kira 10.25 pagi dan diterbangkan ke SUMS bagi mendapatkan rawatan kerana didapati lemah dan trauma. Mereka kemudian dihantar ke Hospital Sungai Buloh bagi rawatan susulan,” katanya dalam kenyataan.

Syed Islam berkata Mohd Razwan memaklumkan kepada APMM bahawa pada awalnya dia bersama Mohd Yazid dan Zamri dihantar oleh sebuah bot dari Tanjung Karang ke pulau berkenaan pada 7.20 malam semalam dan sepatutnya pulang pagi tadi.

“Sekitar 8.30 pagi tadi, bot tersebut tiba dan menurunkan dua lagi pemancing dari Jeram (Hamidi dan Tohid) di lokasi kejadian (Pulau Batu Berantai) kerana mempunyai urusan lain di Pulau Angsa. Bot tersebut kemudian tidak muncul kerana dipercayai terkandas akibat cuaca buruk sebelum mereka (pemancing) melihat helikopter APMM berlegar di kawasan perairan itu.

“Mereka seterusnya melambai tangan meminta pertolongan kerana bimbang keadaan bertambah buruk. Terdapat juga barang peribadi mangsa antaranya telefon bimbit, jaket keselamatan dan perkakas memancing dihanyutkan ombak serta arus laut menyebabkan mereka tidak dapat menghubungi sesiapa bagi meminta pertolongan,” katanya. – BERNAMA


Universiti tidak sekat pelajar gagal bayar yuran pengajian

PETALING JAYA: Pelajar yang mempunyai masalah untuk melunaskan yuran pengajian tidak akan disekat untuk meneruskan pembelajaran di universiti awam, malah pelbagai saluran disediakan bagi membantu pelajar asnaf atau mereka yang datang dari keluarga tidak berkemampuan.

imbalan Naib Canselor Hal Ehwal Pelajar (HEP) Universiti Teknologi Mara (UiTM), Prof. Dr. Mohd. Sazili Shahibi berkata, pihak universiti sentiasa menjaga kebajikan pelajar asnaf atau mereka yang datang daripada keluarga B40 melalui pelbagai bantuan, antaranya melalui pemberian zakat dan bantuan sara diri secara one-off.

“Di UiTM, pelajar yang tidak berkemampuan boleh memohon bantuan melalui Bahagian Zakat, Sedekah dan Waqaf bermula dari semester satu. Semua bantuan ini boleh dipohon secara dalam talian melalui portal pelajar pada setiap semester sehingga tamat pengajian.

“Pelajar yang mempunyai pinjaman pendidikan yang lain seperti Perbadanan Tabung Pendidikan Tinggi Nasional (PTPTN), Jabatan Perkhidmatan Awam (JPA), Majlis Amanah Rakyat (MARA) dan lain-lain juga layak memohon,” katanya.

Ujarnya, pelajar yang tiada tajaan atau tajaan mereka disekat atas sebab pointer semasa peperiksaan rendah boleh memohon bantuan secara one off bermula semester kedua ke atas untuk melunaskan yuran pengajian masing-masing.

“Manakala, bagi pelajar baharu yang belum menerima apa-apa pinjaman mahupun biasiswa pendidikan, pinjaman kewangan disediakan sebanyak RM500. Pulangan balik bayaran boleh dibuat sebelum semester berakhir,” jelasnya.

Menurutnya, pihak universiti tidak pernah menyekat atau menghalang pelajar dari menyambung pengajian hanya disebabkan pembayaran yuran semata-mata.

“Benar, ada tempoh bayaran yang perlu dipatuhi, namun pihak universiti masih boleh berbincang dengan pelajar. Mereka sendiri harus memaklumkan perkara ini kepada Timbalan Rektor HEP Kampus Cawangan, Dekan HEP Kolej Pengajian atau Timbalan Dekan HEP fakulti masing-masing.

“Mereka perlu mengisi borang penangguhan bayaran yuran pengajian agar pihak universiti dapat mengesan masalah dan mengambil tindakan melalui unit atau bahagian terlibat,” katanya.

Dalam pada itu, Pegawai Bahagian Hal Ehwal Pelajar dan Pembangunan Universiti Islam Antarabangsa Malaysia (UIAM) Kampus Gombak, Ahmad Wafiy Suhaimi berkata, kebajikan pelajar merupakan antara fokus utama pihaknya dan sebarang bantuan yang disalurkan perlulah dipohon pelajar sendiri.

“Pihak universiti menyediakan pelbagai saluran seperti zakat dan sebagainya untuk membantu pelajar yang mengalami kesukaran bagi menjelaskan yuran pengajian.

“Semuanya terserah kepada inisiatif peribadi pelajar tersebut.

“Kami tidak mampu membantu sekiranya mereka tidak bertanya.

“Di sini (UIAM), kami tidak akan menyekat pelajar daripada meneruskan pembelajaran sekiranya tidak membayar yuran,” katanya. – Kosmo!

Author

Media Variasi

View all posts

View all posts


Larangan Ahli Parlimen tukar parti akan dikuatkuasakan mulai esok – Wan Junaidi

KUALA LUMPUR: Akta Perlembagaan (Pindaan) (No. 3) 2022 mengenai peruntukan Larangan Ahli Parlimen Bertukar Parti akan dikuatkuasakan mulai esok, menurut Menteri di Jabatan Perdana Menteri (Parlimen Dan Undang-Undang), Datuk Seri Dr Wan Junaidi Tuanku Jaafar.

Beliau berkata, akta berkenaan telah mendapat perkenan Yang di-Pertuan Agong pada 31 Ogos dan diwartakan sebagai Akta A1663 pada 6 September lepas.

“Kebawah Duli Yang Maha Mulia Seri Paduka Baginda Yang di-Pertuan Agong juga telah perkenan tarikh kuat kuasa Akta Perlembagaan (Pindaan) (No. 3) 2022 pada 5 Oktober 2022 selaras dengan Seksyen 1(2) dan Seksyen 1(3) Akta A1663.

“Akta ini juga telah digazet pelaksanaannya baru sekejap tadi. Jadi saya janji sampai di hadapan saudara-saudara…saya janji dan janji saya, saya telah tepati,” katanya pada sidang media di Bangunan Parlimen di sini hari ini.

Akta ini sebelum ini diluluskan Dewan Rakyat pada 28 Julai lepas dengan majoriti sokongan 209 Ahli Parlimen dengan 11 lagi Ahli Parlimen tidak hadir, manakala Dewan Negara meluluskannya pada 9 Ogos lepas, dengan sokongan 52 senator manakala tujuh lagi senator tidak hadir.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Pengusiran penduduk Gaza langkah pertama ‘pembersihan etnik’ – Aktivis Israel

AKTIVIS hak asasi manusia Israel, Ofer Neiman berkata, tindakan tentera Israel mengusir penduduk Palestin secara paksa dari utara ke selatan Genting Gaza adalah “langkah pertama penghapusan etnik.”

Serangan Israel yang telah dijalankan selama lebih daripada satu bulan bertujuan untuk mengusir penduduk Palestin di Gaza ke sempadan dengan Mesir di bahagian selatan enklaf itu.

Imej puluhan ribu orang awam, wanita, kanak-kanak, muda dan tua, menuju ke sempadan Mesir dengan harapan untuk melarikan diri dari pengeboman mengingatkan ratusan ribu rakyat Palestin yang diasingkan dari tanah air mereka dengan penubuhan Israel pada tahun 1948.

Neiman memberitahu Anadolu bahawa kerajaan Israel cuba menggalakkan penghapusan etnik dan menghantar pulang rakyat Palestin dari Gaza ke Semenanjung Sinai di Mesir.

“Kami juga melihat bahawa selatan Gaza tidak selamat untuk rakyat Palestin,” katanya.

“Kami juga menyaksikan serangan dan pengeboman tentera Israel terhadap rakyat Palestin di sana.”

“Saya rasa kita perlu faham bahawa kerajaan Israel tidak mahu melihat rakyat Palestin di Gaza,” katanya.

“Saya tidak fikir Presiden Amerika Syarikat (AS) Joe Biden akan membenarkan ini,” kata aktivis itu sambil menambah bahawa walaupun terdapat keraguan sedemikian, kerajaan Israel tidak mengelak daripada cuba melakukan pembersihan etnik di Gaza.

“Saya fikir rakyat Palestin mempunyai hak untuk menentang tentera Israel. Menurut undang-undang antarabangsa, rakyat dan orang awam mesti dilindungi daripada kedua-dua pihak,” katanya.

“Saya fikir orang yang waras yang memahami undang-undang antarabangsa dan situasi di sini akan mengatakan bahawa rakyat Palestin mempunyai hak untuk memerangi tentera Israel yang terlibat dalam penjajahan dan apartheid.

“Malah beberapa ahli politik Israel yang jujur mengatakan bahawa rakyat Palestin mempunyai beberapa hak untuk menentang dan bukan setiap serangan Palestin adalah keganasan,” katanya.

Menegaskan bahawa naratif rasmi Israel menganggap setiap tindakan Palestin sebagai “keganasan” tanpa pandang bulu, Neiman berkata: “Walaupun Hamas menyerang tentera Israel atau Palestin melawan tentera Israel di Tebing Barat, Israel hanya memanggil mereka pengganas. Ini adalah kedudukan yang bermasalah untuk kerajaan Israel.”

Menekankan bahawa kerajaan Israel melaksanakan sistem penjajahan apartheid di semua tanah bersejarah Palestin yang bermula dari Sungai Jordan hingga ke Laut Mediterranean, aktivis Israel itu berkata, banyak tekanan antarabangsa diperlukan pada masa ini untuk memastikan gencatan senjata di Gaza.

Neiman berkata, perlu ada tekanan dari dalam Israel untuk mengisytiharkan gencatan senjata, tetapi jumlah orang seperti dia yang menyokong itu adalah rendah, dan kebanyakan rakyat Israel kini menyokong apa yang dilakukan tentera Israel di Gaza.

Neiman menyatakan bahawa adalah “berbahaya” bagi warga Israel yang menentang tindakan Israel di Gaza untuk keluar dan menganjurkan protes.

“Sesetengah orang takut. Saya tidak mengutuk mereka,” katanya.

Dia menyatakan bahawa seorang ahli akademik di Universiti Hebrew menuduh Israel “melakukan pembunuhan beramai-ramai” sebelum dia dipaksa meletak jawatan.

Neiman menggariskan bahawa menyatakan pandangan tentang Israel bahkan boleh sama dengan jenayah yang memerlukan hukuman oleh undang-undang.

“Jika anda keluar dan membantah, anda mungkin akan ditahan oleh polis; ini berlaku di Baitulmuqaddis dua minggu lalu. Anda juga mungkin diserang oleh warga Israel, dan sesetengah orang akan dikritik kerana pandangan politik mereka,” katanya.

“Oleh itu, terdapat banyak tekanan politik terhadap mereka yang menentang apa yang berlaku dan mereka yang mengkritik jenayah yang dilakukan Israel di Gaza,” katanya, sambil menambah bahawa mereka yang menentang tindakan Israel di Gaza adalah “minoriti kecil Yahudi. Rakyat Israel seperti saya yang berpendapat bahawa apa yang dilakukan Israel adalah pembunuhan beramai-ramai, atau sekurang-kurangnya jenayah terhadap kemanusiaan.”

Menurut Neiman, kempen Boikot, Penyahlaburan dan Sekatan (BDS) yang pro-Palestin yang dianggotainya telah berjaya mengubah hala tuju isu Israel-Palestin khususnya di dunia Barat dan AS.

“Kerajaan Israel takut dengan BDS. Jadi BDS bukan hanya berkenaan siapa yang tidak akan membeli produk mana,” tegasnya. “Kami tahu bahawa mereka (kerajaan Israel) secara aktif cuba menghentikan BDS di belakang tabir.”

Neiman berkata, perdebatan mengenai Israel-Palestin berubah memihak kepada rakyat Palestin di AS berbanding 10 tahun lalu.

“Generasi muda di AS lebih bersolidariti dengan rakyat Palestin, jadi BDS adalah kempen politik yang membawa ke hadapan hak rakyat Palestin dan pemerintahan apartheid Israel,” katanya. “Pergerakan BDS sangat berjaya di AS.” – Anadolu

Author

Taufik Asmady Abdul Aziz

View all posts

View all posts


Zahid masih berfikir UMNO 60 tahun lalu, gagal hayati semangat kedaulatan undang-undang

SUDAH dijangka apabila Presiden UMNO Datuk Seri Ahmad Zahid Hamidi dilihat cuba meniupkan semangat ‘bossku’ yang telah dipenjara di Kajang, semalam.

Pelik apabila dalam kenyataan terbaharu, Ahmad Zahid mempertikaikan keputusan Mahkamah Persekutuan semalam dengan mengaitkan jasa besar Datuk Seri Najib Razak sebelum ini.

Ini menunjukkan Ahmad Zahid masih berfikir bahawa UMNO sekarang ini masih 60 tahun yang dulu, di mana Perdana Menteri boleh mencampuri urusan mahkamah dan menidakkan jenayah lampau seseorang.

Apa bezanya Najib dan pesalah-pesalah yang lain? Mereka adalah rakyat biasa yang tidak terlepas daripada hukuman jika melakukan kesalahan jenayah. Begitu juga Najib. Semua rakyat sama di sisi Perlembagaan Negara.

Mengapa Ahmad Zahid masih berfikiran Najib tidak ada ruang mempertahankan dirinya untuk dikemukakan bukti-bukti baharu dan mohon penangguhan? Umum diketahui bahawa Mahkamah Persekutuan bukanlah tempat untuk peguam bela mahu mengemukakan bukti baharu, tetapi ia adalah tempat untuk menyemak semula fakta kes jenayah yang telah dibicarakan di Mahkamah Tinggi dan Mahkamah Rayuan, agar tidak terkhilaf atau sebagainya.

Mungkin bukti baharu, seperti cubaan mengaitkan suami Ketua Hakim Negara itu adalah begitu besar bagi Ahmad Zahid berbanding penyelewengan dana RM42 juta SRC International Sdn Bhd oleh Najib.

Secara tidak langsung, rakyat melihat Ahmad Zahid yang mengetuai parti tertua di negara, dilihat gagal menghayati prinsip rukun negara, iaitu Keluhuran Perlembagaan dan Kedaulatan Undang-Undang.

Ini memberi signal bahawa segelintir kluster mahkamah UMNO masih lagi mempertahankan rakannya si kleptokrat yang telah dipenjara, atas kesalahan jenayah yang dilakukan.

Jika begitu sikap UMNO dalam isu ini, maka proses ‘rejuvenasi’ atau ‘meremajakan’ supaya dapat bersaing dan terus kekal relevan, tampak pudar.

Maka, peranan ini wajar digalas BERSATU untuk perjuangkan prinsip antirasuah, tolak kleptokrat, dan tadbir urus yang baik dalam pentadbiran kerajaan.

Putra Ahmad Abd Rahman
Penganalisis Politik

*Tulisan ini adalah pendapat peribadi penulis dan tidak mencerminkan pandangan serta pendirian MEDIA VARIASI

Author

Media Variasi

View all posts

View all posts


Bersatu gantung keahlian Suhaili enam tahun

CYBERJAYA: Parti Pribumi Bersatu Malaysia (Bersatu) menggantung keahlian Datuk Dr Suhaili Abdul Rahman selama enam tahun.

Setiausaha Agung Bersatu, Datuk Seri Hamzah Zainudin berkata, tindakan terhadap Ahli Parlimen Labuan itu berkuatkuasa pada Selasa.

Menurut Hamzah, keputusan itu dicapai menerusi mesyuarat Jawatankuasa Lembaga Disiplin Bersatu yang telah bersidang Selasa.

Beliau memaklumkan, Suhaili yang juga Ketua Bahagian Bersatu Labuan dan Wilayah Persekutuan telah didapati bersalah di bawah Fasal 22.1 (f) Perlembagaan Bersatu.

“Setelah diteliti dengan sehalusnya segala bukti dokumentasi, keseriusan kesalahan, implikasi serta impak kepada parti dan juga kenyataan media daripada YB Datuk Indera Dr Suhaili bertarikh 30 Oktober, Jawatankuasa Lembaga Disiplin mendapati beliau bersalah di bawah Fasal 22.1 (f) Perlembagaan Bersatu.

“Sehubungan itu, Jawatankuasa Lembaga Disiplin sebulat suara menggunakan kuasa di bawah Fasal 22.5 (c) Perlembagaan Bersatu bagi menggantung keahlian YB Datuk Indera Suhaili berserta kesemua jawatan dalam parti yang dipegang beliau untuk tempoh enam tahun berkuatkuasa dari tarikh keputusan dan hukuman iaitu 7 November 2023,” katanya dalam kenyataan pada Selasa.

30 Oktober lalu, Suhaili mengikuti jejak langkah Ahli Parlimen Kuala Kangsar, Datuk Iskandar Dzulkarnain Abdul Khalid untuk mengisytiharkan sokongan kepada Perdana Menteri, Datuk Seri Anwar Ibrahim.

Ahli Parlimen Labuan itu dalam kenyataan menjelaskan, langkah itu diambil setelah mempertimbangkan dengan teliti dan secara terperinci tentang rintihan rakyat Labuan yang berdepan kos sara hidup yang semakin tinggi.

Bagaimanapun, Suhaili yang juga Ketua Bersatu Wilayah Persekutuan menegaskan untuk terus kekal setia dengan parti tersebut.

Bersatu sebelum ini membuat keputusan menggantung keahlian Iskandar Dzulkarnain selama empat tahun berkuatkuasa 3 November lalu.

Pada Selasa, Bersatu ‘kehilangan’ seorang lagi wakil rakyat selepas Ahli Parlimen Gua Musang, Mohd Azizi Abu Naim turut mengambil tindakan serupa dengan menyatakan sokongan kepada Perdana Menteri.

Mohd Azizi menyatakan keputusan itu bertujuan memastikan kebajikan penduduk Gua Musang terbela dan akan terus mendapat pelbagai manfaat, termasuk peningkatan kemudahan infrastruktur sebagaimana yang dipohon untuk dilaksanakan di kawasan tersebut.

Mohd Azizi yang bertanding atas tiket PAS dalam Pilihan Raya Umum lalu mencatat sejarah apabila menang di Parlimen Gua Musang dengan memperoleh majoriti 163 undi, mengalahkan calon Barisan Nasional, Tengku Razaleigh Hamzah yang sebelum ini menyandang Parlimen berkenaan selama 11 penggal.

Author

Fazleen Safina Abd Jamil

View all posts

View all posts


Laporan dakwaan pelajar pelatih tidak dibayar elaun sedang diteliti

KUALA LUMPUR: Perdana Menteri, Datuk Seri Anwar Ibrahim hari ini berkata, beliau sedang menunggu laporan berkaitan dakwaan terdapat pelajar pelatih yang tidak dibayar elaun ketika menjalani tempoh latihan industri.

Beliau berkata, laporan mengenai perkara itu pada ketika ini sedang diteliti Kementerian Sumber Manusia (KSM).

“ (Laporan itu) sudah dibawa. KSM sudah ambil. Sekarang ini sudah diangkat dan saya tunggu laporan,” katanya kepada pemberita ketika ditanya dakwaan terdapat pelajar pelatih yang menjalani latihan industri di kementerian, agensi atau jabatan kerajaan serta syarikat swasta, tidak dibayar elaun.

Anwar turut memaklumkan beliau akan meneliti sebarang cadangan bagi mewujudkan sebuah akta khas untuk melindungi kebajikan pelajar pelatih.

“Insya-Allah bila kertas (cadangan) itu sampai kepada Kementerian Kewangan dan kepada saya, saya akan ambil tindakan yang wajar,” katanya selepas merasmikan Seminar Fikrah Siddiq Fadzil di Dewan Bahasa dan Pustaka (DBP), di sini hari ini. – BERNAMA


SPR lihat kemungkinan panjangkan tempoh melebihi 60 hari untuk adakan pilihan raya

KULIM: Suruhanjaya Pilihan Raya (SPR) sedang melihat kemungkinan memanjangkan tempoh untuk mengadakan pilihan raya melebihi 60 hari selepas pembubaran Parlimen atau Dewan Undangan Negeri (DUN) sepertimana yang diperuntuk ketika ini.

Pengerusi SPR, Tan Sri Abdul Ghani Salleh berkata, perkara itu bagi membolehkan suruhanjaya berkenaan melakukan persiapan sebaik mungkin berikutan pertambahan jumlah pengundi yang banyak setiap tahun di negara ini.

“Kita akan cuba panjangkan lagi sebab tempoh sekarang ini (60 hari), daripada dahulu hingga sekarang agak sempit (suntuk) sikitlah dengan keadaan jumlah pengundi yang banyak iaitu daripada 14.9 juta sebelum ini meningkat kepada 21.1 juta.

“Kita juga kena ingat pengundi berusia 18 tahun ini tiap-tiap tahun akan bertambah sebanyak setengah juta, jadi (jumlah pengundi) akan bertambah dan terus bertambah,” katanya pada sidang media malam ini.

Terdahulu, beliau hadir ke pengumuman keputusan Pilihan Raya Umum ke-15 bagi Parlimen Padang Serai di Pusat Penjumlahan Rasmi Undi Dewan Kompleks Sukan Kulim Hi-Tech di sini.

Menjelas lanjut, Abdul Ghani berkata, berikutan peningkatan jumlah pengundi, SPR perlu melakukan persiapan termasuk menyediakan pusat dan saluran mengundi serta petugas agar proses pilihan raya dapat dilaksana dalam keadaan selesa.

Beliau juga berkata, pihaknya berharap pilihan raya bagi enam negeri yang belum mengadakannya dapat dilaksanakan secara serentak bagi memudahkan urusan SPR.

“Ia akan memudahkan petugas kita, memudahkan kita membuat penyelarasan, itu yang terbaik tapi dari segi kos, sama juga,” katanya.

Ditanya waktu yang sesuai untuk mengadakan pilihan raya di enam negeri iaitu Kedah, Pulau Pinang, Terengganu, Kelantan, Selangor dan Negeri Sembilan, Abdul Ghani berkata pihaknya tidak mempunyai kuasa dalam hal itu dan ia terpulang kepada kepimpinan negeri terbabit.

Beliau juga berkata pilihan raya bagi keenam-enam negeri dianggarkan menelan belanja kira-kira RM450 juta.

Abdul Ghani berkata, secara keseluruhan, proses pengundian bagi Parlimen Padang Serai di Kedah dan DUN Tioman di Pahang berjalan lancar dengan peratusan keluar mengundi agak baik.

“Secara keseluruhan saya lihat untuk PRU15, peratus keluar mengundi ialah sebanyak 74.71… satu gambaran masyarakat kita mengambil tanggungjawab untuk keluar mengundi,” katanya. – BERNAMA


Bapa mengaku salah sentuh secara seksual, rogol anak

MUAR: Seorang lelaki mengaku bersalah di Mahkamah Sesyen, di sini hari ini, atas lapan pertuduhan menyentuh dengan maksud seksual dan merogol anak kandungnya berusia 15 tahun di Parit Yusof, Semerah, Batu Pahat, sejak tiga tahun lalu.

Tertuduh yang berusia 41 tahun membuat pengakuan itu, selepas pertuduhan dibacakan di hadapan Hakim Abu Bakar Mamat.

Mengikut pertuduhan pertama, tertuduh yang bekerja kampung didakwa menyentuh anak kandungnya dengan maksud seksual, yang ketika itu berusia 12 tahun di sebuah rumah di Parit Yusof, Semerah di Batu Pahat, pada waktu malam tahun 2020.

Tertuduh didakwa mengikut Seksyen 14 (a) Akta Kesalahan-kesalahan Seksual terhadap Kanak-Kanak  2017 dan boleh dihukum mengikut Seksyen 14 akta sama dan dibaca bersama Seksyen 16 akta yang sama.

Jika sabit kesalahan mengikut Seksyen 14 (a), tertuduh yang mempunyai lima anak boleh dihukum penjara maksimum 20 tahun serta sebat dan bagi Seksyen 16, hukuman penjara maksimum lima tahun dan dua kali sebatan boleh dikenakan.

Bagi pertuduhan kedua hingga kelapan pula, lelaki itu didakwa merogol mangsa di alamat sama bermula Oktober 2020 sehingga bulan ini dan dia didakwa mengikut Seksyen 376 (3) Kanun Keseksaan yang memperuntukkan hukuman penjara maksimum 30 tahun serta tidak kurang daripada 10 sebatan.

Pendakwaan dikendalikan Timbalan Pendakwa Raya Nur Sulehan Abd Rahman (she) manakala tertuduh tidak diwakili peguam.

Terdahulu, Nur Sulehan memohon mahkamah tidak membenarkan sebarang jaminan memandangkan kesalahan yang dilakukan tertuduh merupakan satu jenayah berat dan serius, serta melakukan perbuatan keji itu ketika ahli keluarga tiada di rumah.

Beliau berkata mangsa membuat laporan polis selepas menyedari dia mengandung, setelah pemeriksaan kesihatan di sekolah oleh jururawat yang mendapati berlaku perubahan fizikal pada tubuhnya.

Hakim kemudian menetapkan 16 Julai ini untuk sebutan semula kes serta penyerahan laporan perubatan, DNA serta rekod jenayah tertuduh. – BERNAMA


Setahun boleh dapat RM3,300, wanita ini kongsi tips menabung sempoi

NAK menabung tapi tak tahu cara?

Kalau rasa susah betul nak menabung tu, kini ada cara mudah dan kalau buat secara konsisten anda boleh dapat sehingga ribuan ringgit menjelang hujung tahun.

Menerusi hantaran di Facebook Safura Planner, wanita ini berkongsi tips dan cara mudah untuk menabung.

Tips simpan duit:

RM1 – Setiap hari masuk dalam tabung. Jumlah keseluruhan genapkan RM400.

RM5 – Simpan setiap minggu dua keping. Jumlah keseluruhan genapkan setahun RM500

RM10 – Simpan setiap minggu dua keping. Jumlah keseluruhan setahun genapkan RM1,000

RM20 – Simpan setiap bulan dua keping. Jumlah keseluruhan genapkan RM500

RM50 – Simpan ikut bulan genap (Feb, April, Jun, Ogos, Oktober, Disember) jumlah setahun RM600

RM100 – Simpan ikut bulan ganjil (Januari, Mac, Mei, Julai, Sept, Nov) jumlah setahun RM600

Jumlah keseluruhan setahun: RM3,300

Semoga tips simpanan duit yang dikongsikan ini dapat mendatangkan manfaat kepada pembaca. Cuba, jangan tak cuba!

Author

Nurul Ain Japri

View all posts

View all posts


Pengundi luar Putrajaya akan terima bayaran adalah fitnah – Tengku Adnan

PUTRAJAYA: Satu laporan polis telah dibuat mengenai dakwaan pengundi luar Parlimen Putrajaya akan menerima bayaran RM300 daripada Barisan Nasional (BN) seperti yang tular menerusi aplikasi WhatsApp.

Calon BN Putrajaya, Datuk Seri Tengku Adnan Tengku Mansor berkata, laporan polis dibuat semalam berhubung tindakan pihak tidak bertanggungjawab menyebarkan fitnah berkenaan.

“Itu adalah satu fitnah yang dilemparkan dan saya tidak buat begitu. Saya harap sesiapa yang ingin bertanding (pada Pilihan Raya Umum ke-15) jangan main fitnah sembarangan,” katanya kepada pemberita selepas meninjau proses undi awal di Ibu Pejabat Polis Daerah Putrajaya di sini hari ini.

Beliau menegaskan BN serta dirinya tidak memberi sebarang bayaran kepada pengundi kerana ia melanggar Akta Kesalahan Pilihan Raya 1954.

Semalam, tular mesej menerusi WhatsApp yang meminta pengundi luar Parlimen Putrajaya mengisi borang tuntutan perjalanan untuk mendapatkan wang RM300.

Ketua Polis Daerah Putrajaya, ACP A. Asmadi Abdul Aziz ketika dihubungi mengesahkan menerima laporan berhubung perkara itu dan kes dirujuk kepada Suruhanjaya Komunikasi dan Multimedia Malaysia untuk tindakan menyekat pautan borang tuntutan perjalanan supaya tidak ditularkan.

Sementara itu, calon Perikatan Nasional (PN), Datuk Dr Radzi Jidin yang turut meninjau proses undi awal di lokasi itu berkata, PN akan menyediakan pengangkutan pada hari pengundian Sabtu ini bagi memastikan peratusan keluar mengundi di Putrajaya tinggi. – BERNAMA


Anak tunjuk kelakuan ganjil sebelum jatuh dari tingkat 11 rumah pangsa di Larkin

JOHOR BAHRU: Kanak-kanak lelaki 12 tahun yang meninggal dunia akibat terjatuh daripada tingkat 11, Rumah Pangsa  Larkin, di sini, kelmarin, menunjukkan kelakuan ganjil sebelum disedari terjatuh oleh ibunya.

Ruhayati Rahmat, 56, berkata anak bongsunya, Muhammad Aizuddin Abdul Hadi, yang tidak bersekolah kerana demam, berada bersamanya di rumah dan disangka sedang berehat di dalam bilik setelah pulang daripada klinik berdekatan.

Suri rumah dua anak itu, bagaimanapun, terperanjat dan menyedari anaknya terjatuh selepas dimaklumkan oleh jiranya yang datang ke rumah kira-kira jam 7 malam.

“Selepas pulang ke rumah bawa dia dari klinik dan pasar, dia cakap hendak tidur sebab badan rasa sejuk. Cuma yang pelik dan ganjil, dia bangun semula dan berlari banyak kali ke tandas dengan memakai stokin.

“Saya tegur Aizuddin kenapa awak ini macam kena sampuk? Tetapi dia tidak jawab apa-apa dan selepas itu saya ingatkan dia sudah masuk ke bilik semula, tetapi tidak lama kemudian jiran ketuk pintu rumah kata anak jatuh,” katanya ketika ditemui di rumahnya, di sini, hari ini.

Ruhayati berkata, dia bergegas lari turun ke bawah, sebelum melihat anaknya yang bersekolah di Sekolah Kebangsaan Tanjung Puteri, di sini, terlentang di atas sengkuap (awning) kedai runcit yang terletak di bahagian bawah flat tersebut.

Bagaimanapun, dia tidak pasti bagaimana anaknya itu boleh terjatuh kerana tembok di belakang rumahnya agak tinggi.

Ruhayati dan suami, Abdul Hadi Mat Salleh, 50, bagaimanapun, reda dan berharap agar tiada pihak yang membuat sebarang spekulasi berhubung kematian anaknya itu.

Sementara itu,  Pengerusi Jawatankuasa Belia, Sukan, Pembangunan Usahawan, Koperasi dan Sumber Manusia negeri, Mohd Hairi Mad Shah, menziarahi dan menghulurkan sumbangan kepada kedua ibu bapa mangsa.

Pada kejadian Ahad lalu, kanak-kanak tersebut patah tangan kiri selepas terjatuh dan meninggal dunia ketika menerima rawatan di Hospital Sultanah Aminah (HSA) pada jam 12.30 tengah malam, Isnin.

Jenazah Izzuddin selamat dikebumikan di Tanah Perkuburan Islam Taman Mount Austin, di sini, petang tadi. – BERNAMA


Kenyataan media BN cadang lantik lima ahli Parlimennya sebagai menteri, palsu

KUALA LUMPUR: Satu kenyataan media yang tular di media sosial berhubung cadangan supaya lima ahli parlimen dari Barisan Nasional (BN) dilantik sebagai menteri dalam kerajaan perpaduan, disahkan palsu.

Pengerusi BN, Datuk Seri Dr Ahmad Zahid Hamidi yang membuat penafian barhubung kenyataan media itu menerusi facebook rasminya, turut berkongsi pautan daripada ‘page‘ Barisan Nasional mengenai kenyataan palsu berkenaan.

Kenyataan media itu kononnya dikeluarkan oleh Setiausaha Agung Barisan Nasional (BN) Dr Zambry Abd Kadir.

Dalam kenyataan media palsu yang tersebar itu, lima ahli Parlimen BN dicadangkan agar dilantik sebagai menteri ialah Datuk Seri Mohamad Hasan dilantik sebagai Menteri Dalam Negeri; Datuk Seri Johari Abdul Ghani (Menteri Kewangan); Datuk Azalina Othman (Menteri Hal Ehwal Undang-Undang); Datuk Mohamed Khaled Nordin (Menteri Pelajaran) dan Datuk Mohamad Alamin (Menteri Kerja Raya).

Mohamad Hasan yang juga Timbalan Pengerusi BN dalam kenyataan palsu itu turut dinamakan, kononnya sebagai calon Timbalan Perdana Menteri. – BERNAMA


Hapus birokrasi, permudahkan rakyat keutamaan Pejuang di Lembah Pantai

KUALA LUMPUR: Hapus birokrasi, permudahkan rakyat menjadi keutamaan intipati manifesto Pejuang yang dibawa calon di Parlimen Lembah Pantai, Dr Asmah Mohd Razalli mewakili Gerakan Tanah Air (GTA).

Berpegang prinsip ‘Telus, Adil Tanpa Kerenah Birokrasi’, manifesto yang ditawarkan Dr Asmah dijamin membawa perubahan jika menang pada Pilihan Raya Umum Ke-15 (PRU15), di Parlimen P121 nanti.

Dr Asmah berkata, tiada sebaik-baik tawaran mampu diberikan kecuali keberanian dirinya untuk membawa pembaharuan kepada rakyat khususnya Parlimen Lembah Pantai.

“Saya bertekad memberi pembaharuan kepada rakyat Malaysia khususnya Parlimen Lembah Pantai dengan membawa perubahan dasar bermula dari pejabat wakil rakyat P121 bermula dengan hapus birokrasi.

“Saya akan mempermudahkan segala proses dan urusan bantuan rakyat dengan kertas kerja dan kerenah birokrasi yang minimum.

“Menyantuni masalah dan keperluan rakyat tanpa perlu kerenah birokrasi yang menyusahkan urusan rakyat,” katanya kepada MEDIA VARIASI.

Tambah beliau, jurang kemiskinan, ketidakmampuan untuk memiliki rumah, pembangunan yang lebih sistematik serta penjagaan kesihatan serta pendidikan seperti biasiswa dan kuota masuk ke Universiti Malaya untuk anak watan Lembah Pantai menjadi keutamaan.

“Celik ekonomi belia juga menjadi keutamaan saya dengan program Tamat Uni Terus Bekerja bersama Dr Asmah,” katanya.

Dr Asmah hari ini melancarkan intipati manifesto untuk dibawa kepada rakyat Parlimen P121 sepanjang kempen PRU15.

Antara lain intipati perjuangan dalam manifesto kepada rakyat Lembah Pantai itu ialah bantuan untuk barisan hadapan (frontliners), birokrasi, kuota biasiswa pendidikan dan anak watan ke mana-mana institusi pendidikan, program belia selepas tamat pengajian, elaun KAFA, dan bantuan asnaf.

Selain itu, mewujudkan pusat ekonomi penjaga industri kecil dan sederhana (IKS), pusat pendidikan awal asuhan untuk ibu bekerja dan keluarga dengan bayaran minimum, pusat sukan belia, jalur lebar percuma.

Tambahan lagi, manifesto itu turut menawarkan Lembah Pantai dibangun sebagai pusat pelancongan, penghapusan taraf muflis dan senarai hitam anak muda, Projek Perumahan Rakyat Termiskin (PPRT) sewaan beli, pusat kesihatan.

Untuk rekod Dr Asmah seorang doktor perubatan lulusan Ijazah Perubatan Doctor of Medicine dari UCSI University, di sebuah hospital swasta dan Ahli Dewan Tertinggi (ADT) Putra.

Author

Tun Puteh Wanti

View all posts

View all posts